Қирғизистон “Қамбарота - 1” ГЭСини ўз ҳисобидан қуриш режасини ўрганмоқда\n27 январ 2022, Тошкент вақти: 23:13\n"Қамбарота-2" ГЭСининг биринчи агрегатини Қирғизистон 2011 йилда ўз ҳисобидан қуриб битказган эди.\nЭнергетика вазири Доскул Бекмурзаев Озодлик радиоси қирғиз хизматига берган интервьюсида Қирғизистон “Қамбарота - 1” ГЭСини ўз ҳисобидан қуриш режасини ўрганаётганини билдирди.\n“ГЭСни ўз маблағимиз ҳисобига қуриш ўнғай бўлади. Оптимизация, ислоҳотлар натижасида ҳозир бюджет маблағлари иқтисод қилиб қолинмоқда. Бу пулларнинг барчаси янги қувват яратиш учун сарфланиши лозим”,-деди вазир.\nҚирғизистон узоқ йиллардан бери “Қамбарота - 1” ГЭСини қуриш учун ҳамкор ёки инвестор излаб келади. Жумладан, 2010 йилда Россия билан Норин ГЭС каскадларини ва “Қамбарота - 1” ГЭСини ҳамкорликда қуриш бўйича шартнома имзоланган. Бироқ Россия бу лойиҳани амалга оширишни пайсалга солгани ортидан Қирғизистон шартномадан чиққанини эълон қилган.\nҚирғиз Республикаси президенти Садир Жапаров 2021 йил 15 март куни Озодлик радиоси қирғиз хизматига берган интервьюсида “Қамбарота 1” ГЭСини Ўзбекистон билан ҳамкорликда қуриш тўғрисида келишув тузилганини билдирганди. Бироқ шу кунгача бу масалада олға силжиш кузатилган эмас.\nИслом Каримов президентлиги даврида Ўзбекистон “Қамбарота 1” ГЭСининг қурилишига кескин қаршилик билдириб келган.\nОзодлик радиоси тожик хизматининг билдиришича, Чоркуҳ қишлоқ жамоатига қарашли Сомониён қишлоғи отишмалар маркази бўлиб қолётир. Мазкур қишлоқдан аҳоли эвакуация қилинаётгани тўғрисида билдирилди.\n“Вазият кескинлашмоқда. Отишма ҳудудидан аҳолини эвакуация қилишга уринаяпмиз. Ҳозирча ҳалок бўлганлар ва жароҳатланганлар тўғрисида маълумот йўқ”,-деди расмий.\nОзодлик радиоси қирғиз хизматининг билдиришича, отишма бўлаётган ҳудудда жойлашган Қирғизистонга қарашли Қўқтош қишлоғида яшовчи Ақил исмли фуқаро: “Зенит қуроллари билан отишаяпти. Ўқлар Кўктошнинг барча кўчаларига келиб тушаяпти. Ҳозирча уйлар ёнмаяпти. Бола -чақани хавфсиз жойга кўчирдик”, -деб айтди.\nҚирғизистонда сўнги 15 йилда чақалоқлар ўлими 40 фоизга қисқарди\nҚирғизистонда бир йилда 2000 мингга яқин чақалоқ туғилганидан бир ой ўтар-ўтмас вафот этади. 1400 чақалоқ эса ўлик туғилади. Бу ҳақда Соғлиқни сақлаш вазирлиги маълум қилди.\nВазирликнинг билдиришича, бу сўнги 15 йилда қайд этилган энг кам кўрсаткичдир. Сўнгги 15 йилда чақалоқлар ўлими 40 фоизга, ўлик туғилганлар сони 32,6 фоизга озайди.\n“Глобал миқёсда олинадиган бўлса, жаҳонда ҳар йили 2,4 миллион чақалоқ ўлади ва 2 миллион чақалоқ ўлик туғилади. Қирғизистонда чақалоқлар ўлими ҳанузгача энг юқори кўрсаткичда қолмоқда. Республикада янги туғилган чақалоқлар ўртасидаги ўлимларнинг 80 фоизи дастлабки 28 кун ичида юз беради”,-дейилади вазирлик маълумотида.\nҚирғизистонда 2018 йилдан бери чақалоқлар ўлими сонини озайтиришга қаратилган яширин перинатал аудит лойиҳаси ишлаб келмоқда. Мазкур лойиҳа ЮНИСЕФ томонидан Япония ҳукумати молиявий қўллови асосида амалга оширилади.\nҚозоғистондаги январь воқеаларида қамоққа олинганларнинг асосий қисми “Йақин инкор” аъзолари экани иддао қилинди\nҚозоғистондаги тартибсизликлар пайтида олинган сурат.\nҚозоғистон ҳукуматининг "Хабар" телеканали январь воқеаларида қўлга олинганлар орасида “Йақин инкор” диний оқими аъзолари кўпчиликни ташкил қилиши тўғрисидаги ҳужжатли фильмни намойиш қилди.\n“Таблиғи жамоат”нинг бир қаноти ҳисобланган “Йақин инкор” фаолияти Қозоғистонда тақиқланган. Мазкур диний оқим аъзолари ўзларини “пайғамбар йўлининг давомчилари” сифатида тақдим этадилар.\nОқим аъзолари Муҳаммад пайғамбар давридагидек яшашга ҳаракат қилади. Улар замонавий мосламалардан ёки тиббий хизматлардан фойдаланмайдилар ва фақат анъанавий оқ кийимларни киядилар.\nҚозоғистон ҳукумати январь воқеаларида камида 227 киши ҳалок бўлганини билдирган.\nҚирғизистон авария ортидан Ўзбекистон ва Туркманистондан электр импорт қилишни тўхтатди\nҚирғизистон Туркманистон ва Ўзбекистондан электр энергияси импорт қилишни тўхтатди. Бу ҳақда Озодликнинг қирғиз хизматига энергетика вазири Досқул Бекмурзаев маълум қилган.\nВазирга кўра, бу ҳолат электр энергиясига бўлган ички эҳтиёжни қоплашга салбий таъсир кўрсатмайди.\nМулозим импорт тўхтатилишига Марказий Осиё ягона энергия ҳалқасида куни кеча содир бўлган авария сабаб бўлганини қайд этиб, авария оқибатлари бартараф этилгач, импорт қайта тикланишини қўшимча қилган.\nМинтақа энерготизимида 25 январь куни йирик авария содир бўлгани ҳақида Озодлик аввал хабар қилган. Бунинг ортидан Қирғизистоннинг қарийб барча ҳудудлари, Қозоғистон жануби ва Ўзбекистоннинг катта қисми бир неча соат электрсиз қолган. Авариядан кейиноқ мамлакатлар бирлашган энергия ҳалқасидан узилиб, ўз ҳудудларида автоном электр таъминотини йўлга қўйишга қарор қилишган.\nҚирғизистон расмийлари Тўқтоғул сув омборидаги сувни тежаш мақсадида 2021 йили айирбошлаш ва тўғридан-тўғри харид йўли билан Қозоғистон, Ўзбекистон ва Туркманистондан 2 миллиард кВт/соатдан кўпроқ электр энергияси импорт қилган. Бу йил Бишкек ўз қўшниларидан янада кўпроқ (3 миллиард кВт/соат) электр сотиб олишни режалаган.\nЕвропа суди МН17 рейси ҳалокатига доир иш бўйича Россияга қарши шикоятларни кўришга киришди\nИнсон ҳуқуқлари бўйича Европа суди 26 январь куни 2014 йилда рўй берган “Боинг” учоғи ҳалокатига доир иш бўйича Ҳолландия ва Украинанинг Россияга қарши даъвосини кўришни бошлади.\nҲолландия вакили Лизбет ван Ҳейст ҳалокат чоғида рейс йўловчилари Россия юрисдикцияси остида бўлишганини, чунки мамлакат “Донецк халқ республикаси” устидан “самарали назорат ўрнатган”и, учоқ эса айни шу ҳудудга қулаганини айтган.\n“Самарали назорат” концепциясига мувофиқ, муайян мамлакат бошқа мамлакат ҳудудида рўй бераётган воқеаларни назорат қилаётган бўлса, бунинг учун жавобгарликни зиммасига олиши керак.\nРоссиянинг Европа судидаги вакили Михаил Виноградов Россия Донбассдаги вазиятга таъсир этмагани ва таъсир этмаслигини иддао қилган. Виноградовнинг “Боинг” йўловчилари ўлимига Россиянинг дахли йўқлигига оид бу ва бошқа баёнотлари суд мажлиси иштирокчилари, жумладан марҳумларнинг қариндошларида норозилик уйғотган.\nАмстердамдан Куала-Лумпур шаҳрига йўл олган MH17 йўловчи рейси 2014 йил 17 июль куни Украина шарқида уриб туширилган эди. Бортдаги 298 кишининг барчаси (уларнинг аксарияти Ҳолландия фуқаролари бўлишган) ҳалок бўлган.\nХалқаро тергов гуруҳи учоқ Россия армиясига тегишли “Бук” ракета мажмуаси ёрдамида уриб туширилган, деган хулосага келган. Снаряд, тергов фикрича, Донбассда жанг қилаётган айирмачилар назоратидаги ҳудуддан йўлланган.\n“Боинг” ҳалокатига доир иш бўйича суд муҳокамаси Ҳолландияда 2020 йилнинг март ойидан бери давом этмоқда. Иш юзасидан уч кишига – “ДХР”нинг собиқ мудофаа вазири ва Россия ФХХ ходими Игорь Гиркин, Россия фуқаролари Сергей Дубинский ва Олег Пулатов ҳамда украиналик Леонид Харченколарга нисбатан айблов эълон қилинган.\nРоссия лайнер ҳалокатига алоқадорлигини рад этиб, айбланувчиларни экстрадиция қилишдан бош тортиб келмоқда.\nТуркманистонлик фаоллар Ашхободдан сиёсий маҳкумларни озод қилишни талаб қилмоқда\nТуркманистонлик фаоллар томонидан Нью-Йоркда ўтказилган акциядан лавҳа, 2022 йил 25 январи\nАҚШнинг Нью-Йорк шаҳрида 25 январь куни туркман фаолларидан бир гуруҳи Туркманистонда сиёсий маҳкумларни озод қилиш талаби билан норозилик акцияси ўтказишди. Бу ҳақда мухолифатдаги “Туркманистон демократик танлови” гуруҳи лидери Мират Гурбанов ижтимоий тармоқлардаги ўз саҳифалари орқали маълумот тарқатди, дея хабар қилди Озодликнинг туркман хизмати.\nНорозилик тадбири чоғида тасвирга олинган суратларда пикетчилар яқинда Туркиядан Ўзбекистонга депортация қилинган фаол Жумасапар Дадебаев, Россиядан Туркманистонга йўлланган Азат Исақов ва қамоқдаги фаол Мансур Мингеловнинг фотосуратларини кўтариб олганларини кўриш мумкин.\nНорозилик чиқиши иштирокчилари БМТнинг Нью-Йоркдаги қароргоҳи олдида туркман фаолларини зудлик билан озод этишни талаб қилишган. Улар бу борада БМТга махсус мактуб йўлламоқчи эканларини ҳам билдиришган.\nФаолларга кўра, Туркманистонда дунёдаги энг репрессив ҳукуматлардан бири иқтидорда бўлиб, мамлакатда аксилҳукумат намойишлари тақиқланган, президент Гурбангули Бердимуҳамедов режимини салгина танқид қилган фуқаролар ҳам таъқиб ва тазйиққа дучор бўлади.\nТуркманистон хорижида яшовчи туркманистонлик фуқаролар сўнгги пайтларда тез-тез норозилик акциялари ўтказиб туришибди. Бунга ўхшаган ўнлаб норозилик акцияси АҚШ, Европанинг қатор мамлакатлари ва Туркияда ўтказилган.\nНазарбоевнинг қизига алоқадорлиги айтиладиган ширкатнинг директори ўзини ўлдирди\nҚозоғистонда “Оператор РОП” ширкати бошқарувчи директори Руслан Шамшиев ўз жонига қасд қилди. Бу ҳақда Informburo.kz нашри полиция маълумотига таянган ҳолда хабар берди.\nСобиқ президент Нурсултон Назарбоевнинг кенжа қизи Алия Назарбоевага алоқадор деб ишониладиган “Оператор РОП” ширкати 2015 йилда ташкил этилган бўлиб, рўйхатдан чиқарилган автомобиллар деталлари ва мойларини қайта ишлаш учун тўлов – утиллаштириш йиғимидан пул ишлаган.\nҲодиса юзасидан “ўзини ўзи ўлдириш даражасига етказиш” моддаси бўйича жиноят иши қўзғатилгани айтилмоқда.\n“Kozachkov offside” telegram-канали маълумотига кўра, Шамшиев “Astana Apartments” бизнес-марказидаги ўз кабинетида жонига қасд қилган.\n26 январь куни эрталаб “Оператор РОП” раҳбари Медет Қумаргалиев ҳамда экология вазири ўринбосари Аҳметжон Примқуловлар коррупцияда гумон қилиниб, ҳибсга олинган.\nПрезидент Қасим-Жомарт Тоқаев Қозоғистонни қамраб олган оммавий тартибсизлик ва Назарбоевларга қарши хитоблар манзарасида Нурсултон Назарбоевнинг кичик қизига оидлиги айтиладиган “Оператор РОП” ширкати фаолиятини тугатишга буйруқ берган.\nТоқаевга кўра, мазкур ширкат фаолияти тадбиркорлар ва жамиятда “кўплаб саволлар” туғдирмоқда, шунингдек утиллаштириш йиғимини бошқариш билан “давлат ташкилоти шуғулланиши лозим”.\nКейинроқ ҳукуматнинг маълум қилишича, 2016 йилдан бери “Оператор РОП” ширкатига утиллаштириш йиғимидан 691,9 миллиард танга (15,8 млн доллар) пул тушган.\n19 январь куни Қозоғистон ҳукумати “Оператор РОП” ширкатини утиллаштириш йиғими олиш ҳуқуқидан маҳрум этиб, давлат ташкилотини янги оператор қилиб белгилаган.\nАҚШ Россиянинг НАТОни кенгайтиришни тўхтатишга доир талабини рад этди\nДонбассдаги фарқ линияси яқинда постда турган украиналик ҳарбийлар\nҚўшма Штатлар ва НАТО 26 январь куни Россиянинг “хавфсизлик кафолатлари”га доир талабларига ёзма жавоб берилганини маълум қилди. Аввалроқ Москва Украина чегараси яқинида ўз ҳарбий қудратини ошириши манзарасида Ғарбдан НАТОни кенгайтиришни тўхтатиш талаби билан чиққан эди.\n“Жавобда, агар Россия истаса, олдинга томон жиддий дипломатик йўл баён қилинган”, деган АҚШ давлат котиби Энтони Блинкен. Унга кўра, Қўшма Штатлар мулоқот учун очиқ, бироқ “Украина суверенитети ва ҳудудий яхлитлиги каби асосий принциплар борки, АҚШ уларни ҳимоя қилишга ва дастаклашга интилади”.\nБлинкен яқин кунларда Россия ташқи ишлар вазири Сергей Лавров билан учрашиб, унинг АҚШ позицияси бўйича жавобини билмоқчи эканини айтган.\nНАТО вакили ташкилот ўз таклифларини 26 январь куни Қўшма Штатлар билан баравар Россияга етказганини билдирган.\nРоссиянинг Украина яқинида катта ҳарбий куч тўплаши Киев ва унинг Ғарбдаги тарафдорларини жиддий ташвишга солмоқда. Москва НАТОни кенгайтиришни тўхтатишни ва Россия чегаралари яқинида альянснинг ҳарбий фаоллигини чеклашни талаб қиляпти. НАТО мазкур талабни ножоиз деб ҳисоблашини аллақачон маълум қилган.\nҒарб разведка хизматларига кўра, Россиянинг Украина билан чегарадош ҳудудларда 100 минг нафар аскар жамлагани, қуруқликда ва денгизда қатор ҳарбий машқлар ўтказаётгани ушбу мамлакатга қарши кенг кўламли амалиёт бошлашга ҳозирлик кўраётганидан далолат беради. Москва эса Украинага бостириб киришни режалаётганини инкор қилиб келмоқда.


Патрик Модиано МЕНИНГ СЮЖЕТИМ – ЗАМОН – Jahon adabiyoti\nПатрик Модиано МЕНИНГ СЮЖЕТИМ – ЗАМОН\n2014 йилда француз ёзувчиси Патрик Модиано (1945 йилда туғилган) адабиёт бўйича Нобель мукофоти совриндори бўлди. Нобель қўмитасининг қўшимча хатида таъкидлаб айтиладики, у ушбу мукофотга “ёзувчи энг мураккаб инсон тақдирини аниқлашда ва босқинчилик вақтидаги ҳаёт моҳиятини очиб беришда фойдаланган хотира санъати” учун мушарраф бўлди. Патрик Модиано адабиётда муҳим ўрин эгаллаган таниқли француз ёзувчиларидан бири. Ўттиздан ортиқ роман унинг қаламига мансуб, улардан кўпчилиги Иккинчи жаҳон уруши вақтида Франциянинг босиб олиниши мавзуси билан чамбарчас боғлиқ воқеалар эса Парижда кечади.\nПатрик Модианонинг асарлари Францияда юксак баҳоланган. “Қоронғи дўконлар кўчаси” (1978) Гонкур мукофотини олди, “Хиёбонлар ҳалқаси” (1972) француз академиясининг Катта мукофотига сазовор бўлди. Унинг сўнгги китоби – “Шу даҳада йўқолиб қолмасайдинг” номли асари 2014 йилда “Галлимар” нашриётида чоп этилган. Адибнинг “Тўй саёҳати” романи 2016 йил журналхонларимизга ҳавола этилди.\nЭнг аввало, Сизларнинг орангизда пайдо бўлиб қолганимдан, адабиёт бўйича Нобель мукофоти тақдим этиб, менга кўрсатган эътирофингиздан қанчалик бахтиёр эканимни шунчаки изҳор этмоқчиман.\nБу қадар кўпсонли йиғин олдида нутқ сўзлаш менга биринчи марта насиб этиб турибди ва бундан бироз ҳайиқяпман. Бундай машқ ёзувчига осон ва табиий ҳолда насиб этади, деб ўйлаш одат тусига кирган. Аммо ёзувчи ёки ҳеч бўлмаганда романнависнинг оғзаки нутқ билан чиқишмоғи кўпинча душвордир. Ёзма ва оғзаки топшириқ ўртасидаги фарққа мактабча қарайдиган бўлсак, ёзувчи кўпроқ ёзмада моҳирроқ келади. У сукут сақлашга ўрганиб қолган ва муҳитни ёриб киришга интиларкан, оломонга қўшилиб кетмоғи жоиз бўлади. У зимдан суҳбатларга қулоқ тутади, борди-ю, суҳбатга аралашгудек бўлса, бу ҳам шу важданки, бир нечта мавҳумроқ саволлар бўлса ва уни қуршаб турган аёллар ва эркакларни яхшироқ тушуниб етса. У ёзма хатоларни тўғрилашга ўрганган, аммо ўзининг оғзаки нутқига кўпда ишонмайди. Ўз-ўзидан равшанки, кўплаб таҳрирлардан кейин унинг услуби тоза ва аниқ кўриниши мумкин. Аммо у гапира бошлаганда эса бирон нарсани ўзгартиришга имкон қолмайди.\nКейин, мен айрим ҳоллардан ташқаригина, яъни болаларнинг гапиришига йўл қўйилмаган, бунга ҳам махсус рухсат олган авлодга мансубман. Бизнинг гапимизга қулоқ солишмаган ва жуда кўп ҳолларда болаларнинг гапини оғзидан олиб қўйишган. Айримларимизнинг нутқимиз яхши чиқмаганлиги, оғзимдан олиб қўйишмасин, деган қўрқувда ғоят тез гапиришимиз шу билан изоҳланади. Менда вужудга келган ёзиш хоҳиши, бошқаларда бўлганидек, ўспиринликда ўсиб чиққани, шундандир. Сиз ёши катталар ўқишидан умидворсиз. Гапларингизни қулоқ қоқмай тинглашга мажбурлиги ҳам шундандир, кўнглингиздагини билиб олишлари ҳам шундандир.\nБу мукофот ҳақидаги хабарга ишонмадим, нима учун мени танлашингиз сабабини билишга ошиқардим. Ўша кунгача унинг китоби ҳақида сўз очилганда романнавис нақадар кўр бўлиб қолишини, унинг ёзганларини ўқувчилар нечоғли яхши тушунишларини ҳеч қачон бунчалик кучли ҳис этмагандим. Ёзувчи ҳеч қачон ўзининг шинаванда ўқувчиси бўлиши мумкин эмас; борди-ю, у ўз китобининг ўқувчиси бўлса, фақат қўлёзмадаги синтактик хатоларни, такрорларни тўғрилаш ёки кераксиз жумлаларни олиб ташлаш учунгина ўқийди. У ўз китоблари ҳақида хира, чалакам-чатти тасаввурга эга бўлади, бу зинапояларда ётиб олиб, гумбаз остида суврат солаётган ва бутунликни илғаёлмай, қисмларни ҳаддан ташқари яқиндан туриб ишлаб чиқаётган рассом ишига ўхшайди.\nЁзувчилик – ғалати ва етимча машғулот. Романнинг дастлабки саҳифаларини ёзар экансиз, вақти-вақти билан руҳингиз тушиб кетаверади. Ҳар куни сиз йўлдан тойилиб кетаётгандай бўлаверасиз. Шунда орқага қайтгингиз ва бошқа йўлдан боргингиз келаверади. Васвасага берилмаслик, олға қараб юриш керак. Бу машинани тунда, музламада кўзни чирт юмиб ҳайдашга ўхшайди. Бошқа иложингиз йўқ, орқага қайтолмайсиз, олға ҳаракат қилиш керак, ўзингизни ҳаммаси яхши бўлишига, туман тарқалиб кетишига ишонтиришга мажбурсиз.\nКитобни ёзиб тугатганингизда сизга шундай туюладики, у сизни тарк эта бошлаяпти, у энди эркин нафас оляпти, ёзги таътил арафасидаги мактаб боласига ўхшайди. Болалар ҳардамхаёл бўлишади ва қий-чув кўтаришади, ўқитувчининг гаплари қулоғига кирмайди. Сўнгги жумлалар ёзиб бўлинаётганда, таъбир жоиз бўлса, китоб муаллифга нисбатан адоватда бўлиб қолади, ундан қутилишга интилади. Сўнгги сўзни ёзиб бўлишингиз биланоқ у сизни тарк этади. Албатта-да, энди унга сизнинг керагингиз йўқ, у сизни эсидан чиқариб бўлди. Шу аснодан эътиборан китоб ўқувчи туфайли ўзини инкишоф этади. Шу лаҳзадан бошлаб сиз ўзингизни бўм-бўш ва танҳо ҳис қиласиз. Китоб билан сизнинг ўртангиздаги алоқа ҳаддан ташқари тез узилганидан ғира-шира қониқарсизлик туйғусини ҳам туясиз. Ниманидир нотугаллигидан кўнгил яримталиги ва хўрлик туйғуси сиз ҳеч қачон етиша олмайдиган мувозанатни тиклаш учун сизни навбатдаги китобни ёзишга ундайди. Йиллар ўтаверади, ўқувчилар эса “ижод” ҳақида гапирадилар. Аммо бу олға қараб узоқ югуриш эканини ҳис этиб турасиз.\nҲа, ўқувчи китоб ҳақида муаллифнинг ўзидан кўра кўпроқ нарсани билади. Роман ва уни ўқийдиганнинг ўртасида фотосуратни чиқаришга ўхшаган бир нарса рўй беради, бу даққиюнус замонида бўладиган нарса эди.\nФотолабораторияда суратни босиш вақтида тасвир аста-секин кўзга ташлана бошлайди. Романни мутолаа қилиш баробарида шундай кимёвий жараён содир бўлади. Аммо ёзувчи ва ўқувчи ўртасидаги бундай келишув учун ёзувчи ҳеч қачон ўқувчини “сафарбар” қилиши керак эмас. Токи китоб китобхонга беозор игна санчишдек таъсир қилсин, игнани шундай санчсинки, бу таъсир аъзойи баданига тенг тақсимлансин.\nНазаримда, ёзувчи ва ўқувчи ўртасидаги бир-бирига яқин ва ўзаро бир-бирини тўлдирувчи муносабатларга ўхшаган нарсани мусиқа соҳасида ҳам кўриш мумкин. Мен ҳар доим асар ёзишни анча эркинроқ бўлган мусиқага яқин деб билардим ва ҳар доим машшоқларга ҳавасим келарди, менга шундай туюлардики, санъатда ижод қилиш адабиётга қараганда анча юксак туради, яна романдан кўра машшоқларга яқин бўлган шоирларга ҳавасим келарди. Мен болалигимдан шеърлар ёза бошлаганман, шунинг боиси ўлароқ аллақаерда кўзим тушган “Ёмон шоирлардан ёзувчилар чиқади”, деган гапнинг маъносини яхшироқ тушунардим. Кейин, романнавис кўпинча кўриб турган одамлар, пейзажлар, кўчаларни мусиқага, мусиқа партитурасига олиб киради, бу ерда китобдан-китобга ўтиб юрувчи мусиқий парчалар борлиги маълум бўлади, аммо партитура унга чала қолгандай кўринади. Романнавис ўзимни мусиқага бағишласам, дея пешонасига шап уриб қўяди.\nЎзингнинг китобларингга нисбатан аниқ ва танқидий муносабатдаги камчилик мен ўзимда ҳамда бошқаларда пайқаганим бир ҳодиса билан изоҳланади: ёзиб бўлган аснодаёқ ҳар бир янги китоб олдингисини худди эсдан чиққандек қилиб ўчириб ташлайди. Ўйлайманки, мен уларни танаффуслар билан олдинма-кетин чоп этар, ҳар гал олдингисини эсдан чиқарар эканман, кўпинча ўша шахслар, жойлар, номлар, ўша жумлалар худди уйқусираб тўқилган гилам нақшидек биридан бошқасига ўтаверади. Уйқусирабми ёки хаёлпарастлик биланми? Ёзувчи ойдинда юрувчи ойпарастга ўхшайди, у ёзиб тугаллашим керак деб оёқ тираб туриб олади, кўчани кесиб ўтаётганида ишқилиб машина уриб кетмасин-да, деб юрак ҳовучлаб турасиз. Ойдинда томлар оша сайр қилиб, бирон марта ҳам йиқилмаган ойпарастларнинг ҳаддан ташқари аниқликлари ҳам эсдан чиқиб кетади.\nНобель мукофоти ҳақидаги хабардан кейинги ахборотда мен иккинчи жаҳон урушига тааллуқли гапни эшитдим: “У босқинчилик вақтидаги инсон оламини кўрсатиб берди”.\n1945 йилда туғилган барча одамлар каби мен ҳам уруш боласиман ёки аниқроғи, Парижда туғилганим боис ўзининг босиб олинган Парижда туғилганидан миннатдор гўдакман. Ўшанда Парижда яшаган одамлар тезроқ уни унутиб юборишни хоҳлашган ёки уларнинг кундалик ҳаёти фаровон замонлардаги ҳаётдан унчалик фарқ қилмайдиган икир-чикирли кунларни эслашдан нарига ўтишмаган. Алоқ-чалоқ туш дейсизми, тирик қолганидан истиҳола қилишлар дейсизми, ихтиёрингиз. Кейинроқ болалар улардан ўша давр ҳақида ва ўша Париж ҳақида сўрашганида, улар жавоб беришдан бош тортишган. Ёки гўё ўша аянчли йилларни хотирадан чиқариб ташлашмоқчи ва ниманидир биздан яширмоқчи бўлгандек сукут сақлаганлар. Аммо ота-оналаримизнинг сукутига қараб бизлар буни худди ўзимиз бошдан ўтказганимиздек ҳаммасини англаб етардик.\nБосқинчилик давридаги Париж ғалати шаҳар эди. Ташқаридан қараганда ҳаммаси “олдингидай” давом этаётган театрлар, кинозаллар, мюзик-холлар, ресторанлар… Радиодан қўшиқлар янграган. Театр ва киноларда халқ урушдан олдингига қараганда кўп бўлган, гўё бу жойлар пана жойга айлантирилгандек, одамлар ўзларини тетикроқ тутиш учун зич бўлиб, бир-бирларини қўлларидан ушлаб олишган. Бироқ тасодифий воқеалар шундан гувоҳлик берардики, Париж энди аввалги Париж эмас: машиналар йўқлигидан шаҳар жимжит ва сукунат ичидан дарахтларнинг шитирлаши, от туёқларининг дупури, одамлар товуши ва ғўнғир-ғўнғир овозлар қулоққа чалинарди. Жимжит кўчаларда ва қишда кечки бешда бошланадиган қоронғилик қўйнида, деразалардан ёруғлик тушиши ман этилганда, шаҳар ўзидан-ўзи ҳувуллаб қолар эди – нацист босқинчилар тилида бу “кўзсиз” шаҳар дейиларди. Ўспирин ва ёш болалар ҳеч бир из-пиз қолдирмай, зумда ғойиб бўлар эди, ҳатто дўстлар билан тўйиб гаплашиш йўқ, суҳбатлар эса ҳеч қачон очиқ-сочиқ бўлмасди, чунки ҳамма боши узра ажал қанот қоқиб туришини яхши биларди. Алоқ-чалоқ уйқудан уйғонган метродан чиқишда ҳар ким чақув ёки тинтув қурбони бўлиш эҳтимоли тутилган ўша Парижда омонлик вақтларда ҳеч қачон дуч келмайдиган одамлар ўртасида тасодифий учрашувлар рўй берарди: комендантлик соати ғира-ширасида омонат алоқалар вужудга келарди, яна такрор учрашишга тариқча умид қолмасди. Мана шу аксарият қисқа муддатли, гоҳида эса бехосият учрашувлар оқибатида болалар туғилар эди. Шунинг учун ҳам босиб олинган Париж ҳар доим мен учун қандайдир мен туғилган тунга ўхшарди. Бу тунсиз мен ҳеч қачон дунёга келмаган бўлардим. Ўша Париж мени ҳамон таъқиб қиларди. Унинг пасайтириб қўйилган нури вақти-вақти билан китобларимга сизиб кирарди.\nЁзувчи, борди-ю, сиёсий ҳаракатларда бевосита иштирок этмаган, борди-ю, у “олтин қафас ичра” танҳо қамалиб олган бўлса-да, ўз туғилиш ва замони санаси билан ўчмас қилиб муҳрлаб қўйилгани шу бўлса ажаб эмас. Борди-ю, у шеърлар ёзса, уларда шоир яшаган замон акс этади, шеърлар бошқа даврга атаб ёзилган бўлиши мумкин эмас. Буюк ирланд шоири Йейтснинг “Кўлдаги ёввойи оққушлар” шеъри ана шунақа, уни ўқиб мен ҳар доим қаттиқ таъсирланардим. Парижда Йейтснинг кўзи сувда сузиб кетаётган оққушга тушади:\nҲисоб очган кунимдан буён\nКуз ўн тўққиз марта келибди,\nҲисобдан адашиб кетдим-да\nТош қотиб қолдим.\nҚанотларини ваҳимали қоққанча\nУлар тик осмонга кўтарилди\nАммо энди улар чексиз гўзаллик\nМанбаига айланган эди.\nҚай қамишзор бўлар уларга ошён,\nВа қайда топгайлар ором\nЯнги тонг бўзариб чиққанда\nУларнинг йўқлигидан берганда хабар\nКимнинг нигоҳи менга берар тасалли?\nXIX аср шеъриятида – Бодлер ёки Маллармеда оққушлар тез-тез кўзга ташланади. Аммо Йейтснинг бу шеъри XIX асрда ёзилган бўлиши мумкин эмас. Ўз оҳанг ва хафақонлиги билан у XX асрга ва ҳаттоки у ёзилган (фалон) санага дахлдор эди.\nШундай бўладики, XXI аср ёзувчиси ўзини ўз замонасининг асири деб ҳис этади, XIX асрнинг буюк романчилари Бальзак, Диккенс, Толстой, Достоевскийни мутолаа қилиш унда қандайдир қўмсаш ҳиссини жунбушга келтиради. Ўша даврда вақт бугунгидан кўра жуда секин ўтган ва сусткашлик романчининг иши билан омухта бўлиб кетган, чунки у ғайрати ва диққатини бир жойга яхши жамлай олган. Ўшандан буён вақт тезлашиб кетди ва сакраб-сакраб ҳаракат қила бошлади, бу ўтмишнинг гумбаздор жомелар сингари қад кўтарган маҳобатли романлари билан бизнинг кунлардаги узуқ-юлуқ, улама асарлар ўртасидаги фарқни изоҳлаб беради. Шу нуқтаи назардан, мен оралиқ авлодга мансубман ва интернет, мобил телефон, электрон почталар билан тенг туғилганлар адабиёт орқали ҳар ким доимий “банд бўлган”, ижтимоий тармоқлар кун-кечагача бизнинг мулк бўлиб келган хусусийлик ва эзгуликнинг бир қисмини – инсонга теранлик бахш этган ва роман учун катта мавзу бўлишга лойиқ сирни қандай ифода этишга қизиқаман. Аммо мен адабиётнинг келажагига бундан кейин ҳам умид билан қарашни хоҳлайман ва ишонаманки, келажакдаги муаллифлар ворисликка асло шак келтирмайдилар. Ҳомердан тортиб ҳар бир авлодда шундай бўлиб келган.\nДарвоқе, ҳар қандай бошқа санъаткор каби ёзувчи – майли, у замони билан чамбарчас боғлиқ бўлсинки, ундан қочиб кета олмасин ва “замон руҳи” деб аталган ҳаводангина нафас олсин – ҳар доим ўз асарларида қандайдир вақтдан ташқариликни ифода этсин. Расин ёки Шекспир пьесалари асосида қўйилган спектаклларда персонажлар қанақа кийим кийишининг аҳамияти йўқ, булар бари майда-чуйда нарсалар. Толстойни ўқир экансан, Анна Каренинани 1870 йилги русум бўйича кийинганини эсдан чиқарасан, киши, 150 йил ўтгандан кейин ҳам у бизга шу қадар яқин. Айрим ёзувчилар эса, масалан, Эдгар По, Мелвилл ёки Стендаль ўлганларидан 200 йил кейин ҳам ўз замонасидан кўра бизга кўпроқ тушунарли.\nПировардида, ёзувчи қандай аниқ масофада туриши керак? Агар уни тавсифлаш имкони бўлса, ҳаётдан сал нарида туриш керак; зеро, ҳаёт гирдобига ғарқ бўлиш – воқеа-ҳодисаларга қўшилиб кетиш унинг тиниқлигига путур етказади. Аммо бу четланиш ёзувчига ўзини ўз қаҳрамонларига ва борлиқ ҳаётда уларнинг прототиплари бўлганларга менгзатишга халал бермайди.\nФлобер: “Бовари хоним – бу мен”, деган. Толстой ҳам ўзини қандайдир Россия станциясида тунда поезд остига ташлаган аёлга менгзайди. Ўхшашликнинг бу неъмати шунгача бориб етганки, Толстой осмон ва табиатнинг бир қисмига айланган Анна Каренина киприкларининг енгил пирпирашигача ўзига сингдириб олганди. Шахс иккиланишининг бу ҳолати нарциссизмга қарама-қаршидир, зеро, энг майда тафсилотларни идрок этиш учун бу ҳолат ҳам ўз-ўзини унутишни, ҳам энг кучли сафарбарликни кўзда тутади. Қандайдир яна ёлғизликни ҳам англатади. Бу ўзига маҳв бўлиб йўқолиш эмас, балки шундай танҳоликки, у муайян даражадаги эътиборга ва романда ташқи олам тажассуми учун фавқулодда зеҳндорликка эришишга имкон беради.\nМен доим шоир ва ёзувчиларни кундалик икир-чикирларга кўмилиб кетган одамлар ва кўринишидан зерикарли нарсалар сирларини тартибга соладиганлар, деб билардим. Муаллифлар қаттиқ тикилиб ва қарийб маҳлиё бўлиб қарайдилар; улар учун бегим кунлари сирлар қобиғига ўраниб олади, ва қандайдир илғаб бўлмайдиган нурланиш бўлиб туюлади.\nШоир ва ёзувчининг, шунингдек, рангтасвирчининг вазифаси шундан иборатки, улар бу сирни ва ҳар бир одамнинг қалбида сақланувчи бу нурни намоён этиб берсин. Мен ўзимнинг узоқ бир қариндошимни, рассом Амадео Модиани ҳақида ўйлаб турибман: у танлаган шахси номаълум натурчилар, ўйинқароқ болалар ва кўча қизлари, оқсочлар, деҳқонлар, шогирд усталар унинг самимий суратлари эди. У бир ўткир чизиқда чизар эди, Боттичелли мактабини, Кватрочентонинг рассомларини эсга солиб юборарди. У шу тариқа оддий қиёфа остида пинҳон ётган нафосат ва олийжанобликни ифодалар, тўғрироғи, намоён этиб берар эди. Романчи ҳам ана шундай ишлаши даркор. Унинг тасаввури борлиққа хиёнат қилмасдан, унинг қаърига ёриб кириши, бу борлиқни ўзи билан намоён этиши керак. Гоҳо мен романнависни башоратчиларга ўхшатаман. Яна энг майда ҳаракатларни ҳам илғайдиган сейсмографга менгзатаман.\nМен ҳар доим истеъдодли ёзувчиларнинг таржимаи ҳолини ўқишдан қўрқиб келардим. Ҳасби ҳолчилар гоҳо майда-чуйда нарсаларга ёпишиб олишади. Кишининг ҳавасини келтирадиган ёш, хафсалани пир қиладиган феъл-атворлар ҳар доим ҳам ҳақиқатга мос келавермайди, бу менга қарсиллаган овозни эшитмаслик учун радиоэшиттирувни ўчириб қўйишларини, мусиқа ёки қўшиқ тинглашга қўймасликларини эслатиб юборади. Ёзувчи билан бизни фақат унинг китоблари мутолаасигина яқинлаштиради, айнан шу ерда ўзини яхшироқ намоён қилади, биз билан жимгина сўзлашади ва унинг овозини ҳеч қанақа хириллаш буза олмайди.\nЁзувчи таржимаи ҳолини ўқир экансиз, гоҳо бўлажак ижодининг ўзига хос қолипига айланган болаликдаги жонли воқеага дуч келасиз ва бу воқеа турли манзилларда бўлади – ҳар доим атайлаб бўлмаса-да, қайсарлик билан унинг китобларида иштирок этади. Бугун мен Альфред Ҳичкок тўғрисида ўйлаб турибман, у ёзувчи бўлмаган, аммо унинг фильмлари роман кучига эга. Беш яшарлигида отаси унга полиция комиссарига бир хат олиб боришни топширади. Бола хатни олиб бориб беради ва комиссар уни турли қонунбузарлар тунлари панжара ортида сақланадиган полиция маҳкамаси бўлмасига қамаб қўяди. Қўрқиб кетган бола у ерда роса бир соат ўтиради, уни қўйиб юбора туриб, комиссар бундай дейди: “Ўзингни ёмон тутадиган бўлсанг, сени нималар кутишини бир умр эсингдан чиқарма”. Ғалати тарбия қиладиган бу полиция комиссари ҳақидаги эсдалик, эҳтимол, Альфред Ҳичкокни барча фильмларига хос шундай муҳитни етиштириб бердики, бунда юрак ҳовучлаб кутиш ва ғам-ташвишлар биринчи ўринга қўйилади.\nМен сизларни зериктириб қўймоқчи эмасман, аммо ўйлайманки, болалигимдаги айрим хотиралар кейинчалик китобларим учун хамиртуруш бўлди. Мен кўпинча ота-онамдан узоқда, дўстларим ҳузурида бўламан, ота-онам мени уларга ишониб топширган, турли жой ва уйларда турганлари боис мен уларни билмасдим. Бундай пайтларда бола ҳеч нарсадан таажжубланмайди, ҳатто ноқулай аҳволга тушиб қолса ҳам буни табиий деб билади. Болалигим кўп йиллардан кейин ўзимга ғалати кўрина бошлаган. Мени ишониб топширишган одамларни кўпроқ билишга ҳаракат қилганман. Аммо мен уларнинг кўпчилиги ҳақида бир чимдим ҳам маълумотга эга эмасдим.\nМана шу беҳуда уринишлар қалам тебратишимга мажбур этди, мана шу ички сирларимни ташқи оламга чиқаришда хат ва тасаввур асосий воситачига айланди ва жумбоқлар ечилиб, сирлар фош бўлди.\nМодомики, гап “сирлар” устида кетар экан, улар XIX асрнинг француз романи “Париж сирлари” номи билан уюшиб кетади. Катта шаҳар, айни дамда Париж, менинг она шаҳрим дастлабки болалик таассуротларим билан чамбарчас боғлиқ, бу таассуротлар шунақанги кучли эдики, ўшандан буён мен ҳеч қачон “Париж сирлари”ни ўрганишдан чарчамаганман. Мен тўққиз-ўн яшарлик вақтимда бир ўзим сайр қилишга ишқибоз бўлиб қолган эдим, йўқолиб қолишдан қўрқмаган эканман. Сенанинг нариги қирғоғига ўтиб, олис-олис овлоқ жойларга кетиб қолардим. Сайрларим кундузи бўлгани учун ўзимни дадил тутар эдим. Кўпчилик романнависларга эргашиб, кўп нарсаларни ана шундай ўрганганман. XIX асрдан бошлаб катта шаҳар – у хоҳ Париж ё Лондон, хоҳ Санкт-Петербург ё Стокгольм бўлсин – улар китобларининг безаги ва асосий мавзуларидан бири бўлган.\nЎзининг “Оломон одами” ҳикоясида Эдгар По биринчилардан бўлиб йўлакдан сел бўлиб оқиб бораётган одамлар ҳақида сўзлайди, уларни адиб қаҳвахона деразасидан томоша қилиб турарди. Унинг бир ғалати чолга кўзи тушади ва у ҳақда кўпроқ нарса билиш мақсадида тунда чолнинг ортидан эргашиб кетаверади. Аммо “номаълум” чол ортидан кузатиш беҳуда кетади, у ёзувчи учун номаълумлигича қолаверади. Чол бор-йўғи катта оломоннинг бир дона заррасидан нари ўтолмайди, у гоҳ бир, гоҳ бошқа одамга туртина-туртина охири кўздан бутунлай ғойиб бўлади.\nШоир Томас де Квинси ёшлигида бошдан ўтказган бир воқеани ҳам ўйлаб турибман. Оксфорд-стрит кўчасида у ёш бир қиз билан танишиб қолади. Катта шаҳарларда бўлиб турадиган оддий учрашув. У қиз билан бир неча кунни ўтказади, кейин у Лондонни тарк этишига тўғри келади. Қиз бир ҳафта кутишини айтади, кейин эса ҳар оқшом Татчфилд-стритнинг бир муюлишида ҳар оқшом бир вақтда келиб туради. Аммо улар учрашишмайди. “Ҳойнаҳой, биз бир вақтнинг ўзида айқаш-уйқаш Лондон кўчаларида бир-биримизни роса қидирган бўлсак керак. Эҳтимол, бир-биримиздан бир-икки метр наридан кўрмай ўтиб кетгандирмиз – абадий жудолик учун шундан ортиқ нарсанинг кераги ҳам йўқ-да”.\nАгар менинг дастлабки китобларим ҳақида гапирадиган бўлсам, назаримда, улар кўҳна Париж маълумотномаларини титкилаш пайтида юзага келгандир. Қалам билан биронта нотаниш одамнинг исм-шарифи ва телефон рақами остидан чизиқ тортиб қўярдим, бас, минг-миллионлаб номлар орасида унинг қисматини тасаввур қилиш қийин кечмасди. Менда қисқа жавоб ҳамиша тайёр турарди, уларни қидирув дафтарчаларида учратиш мумкин эди. Ғойиб бўлиш, кетаётган вақт тақчиллиги катта шаҳарларнинг ер усти тузилиши билан узвий боғланган бўлади. XIX асрдан бошлаб улар кўпинча романнавислар мулкига айланиб қолишининг сабаби шунда. Гоҳо буюк ёзувчиларни биронта шаҳар номи билан қўшиб тилга оладилар. Париждан Бальзак, Лондондан Диккенс, Санкт-Петербургдан Достоевский, Токиодан Нагаи Кафу, Стокгольмдан Яльмар Сёдерберг.\nМен шу ёзувчилар таъсиридан четлаб ўтмаган авлодга мансубман ва ўз навбатида Бодлер “кўҳна пойтахтларнинг нимқоронғи бурчаклари”ни тадқиқ этишни ҳам истаган ўша авлод. Ўз-ўзидан равшанки, менинг болалигимдаги бундай шаҳарлар бутунлай ўзгариб кетган. Олисдаги катта мамлакатларда бундай шаҳарлар “мегаполис” номини олган. Улардаги аҳоли ижтимоий адоватда яшайди, харобазорлар кўпайгандан-кўпайиб бормоқда. Келажакдаги ёзувчилар бундай улкан шаҳарлар тўғрисида нимани ёзаркин – мени шу нарса кўпроқ қизиқтиради.\nКитобларим ҳақида гап кетганда, сиз лутф ила “энг тутқич бермас инсон тақдирлари безанадиган хотира санъати” ҳақида эслатиб ўтдингиз. Бу ортиқча мақтовдан бошқа нарса эмас. Бу алоҳида хотира ҳисобланади, ўтмишдан мисқоллаб тўпланган бу хотирага менинг туғилган санам қўйилади: 1945. Бутун-бутун шаҳарлар аҳолиси билан нест-нобуд қилиб ташланган мен туғилган 1945 йил, шубҳасиз, мени ва менинг тенг-тўшларимни хотира ва унутиш мавзуларига яқиндан ошно қилиб қўйгани айни ҳақиқатдир.\n7 Menga yoqdi\n1 Menga yoqmadi


Муҳаммаджон Тожимирзаевнинг шахсий кўргазмаси – БАДИИЙ КЎРГАЗМАЛАР ДИРЕКЦИЯСИ-2016©\nМуҳаммаджон Тожимирзаевнинг шахсий кўргазмаси\nЎзбекистон Бадиий Академияси Марказий кўргазмалар залида 27 январь куни Наманганлик иқтидорли рангтасвирчи рассом Муҳаммаджон Тожимирзаевнинг шахсий кўргазмаси очилиш маросими бўлиб ўтади. 6 йил аввал 2011 йилда ўтказилган Тошкентдаги илк кўргазмасидан сўнг, унинг асарлари Москва, Брюссел ва Рига шаҳарларининг халқаро кўргазмаларида иштирок этди.\nЎзбекистоннинг маданий ҳаёти марказидан узоқда яшашига қарамасдан рассом ҳеч кимга тақлид қилмасдан ўз йўлини топишга эриша олган. Ўзига хос дунё қараши, мавзулари халқ анъаналари, турмуш тарзи ва фалсафасидан олгинганлиги билан томошабинлар қалбидан жой эгаллаган. М.Тожимирзаев алоҳида ижодий йўналишига эга бўлган рассомлардан.\nУнинг ижодий пойдевори асоси Тошкент театр ва рассомлик институтида ўқитувчилари В.И.Жмакин, А.Р.Мазитов ва Р. Ризамухаммедовларда шаклланган.\nМ.Тожимирзаев асарларига декоративлик, лўндалик ва образларнинг чизиқлардан тузилганлиги хосдир. Рассом композицияларини изоҳли рамзлар билан ифодаламайди, балки унинг учун мавзуни ҳис- туйғу орқали етказиб бериш муҳим ҳисобланади.\nМазкур вернисаж рассомнинг Тошкентдаги учинчи кўргазмаси бўлиб, томошабинлар учун чексиз илҳом манбаи бўлиб хизмат қилиш билан бирга, ранг ва шакл эстетикаси, шарқона услуби эътиборни жалб қилади.\nAuthor adminPosted on Juma Yanvar 27th, 2017 Juma Yanvar 27th, 2017\nPrevious Previous post: Республика байналмилал маданият марказининг 25 йиллигига бағишланган “Ўзбекистон – умумий уйимиз” бадиий кўргазма\nNext Next post: Шоир Эркин Вохидов ҳайкали


Хамид гулом ток шери\nҲамид Ғулом 1919 йил 25 апрелда Тошкент шаҳрида туғилган. Ўзбекистон халқ ёзувчиси (1979). Ўзбекистонда хизмат кўрсатган санъат арбоби (1969). Ўрта Осиё индустриал институтининг ишчилар (1933) ва тоғ факультетларида (1935—37), Педагогика институтининг рус тили ва адабиёти факультетида (1938—41) тахсил олган. «Қасосим бор» (1942), «Ҳайкал» (1943), «Ватан куйлари» (1949), «Янги боғ» (1951), «Қитъалар уйғоқ» (1960), «Ошиқ кўнгил» (1974), «Вафонинг узун йўли» (1988) каби шеърий тўпламлар муаллифи. Кўпроқ насрий жанрларда ижод қилган («Машъал», 1958—61; «Тошкентликлар», 1967; «Мангулик», 1976 ва бошқа романлар). Пьесалар («Тошболта ошиқ», 1965), опера театри учун «Хоразм қўшиғи» (1964) либреттосини ёзган. У. Шекспирнинг «Ўн икки кеча», Фирдавсийнинг «Шоҳнома»сига кирган айрим достонлар ва бир қанча чет эл ёзувчиларининг асарларини ўзбек тилига таржима қилган. «Эл-юрт ҳурмати» (1998) ва «Мехнат шуҳрати» (2004) орденлари билан мукофотланган. 2005 йил 21 августда Тошкент шаҳрида вафот этган.\nОҲ, СЕНИНГ ЁШЛИГИНГ МЕНДА БЎЛСАЙДИ…\nКўнгил ёшлигани ҳар дам қўмсайди,\nОҳ, сенинг ёшлигинг менда бўлсайди!\nТакрор этмас эдим бағри тошлигинг,\nОҳ, менда бўлсайди сенинг ёшлигинг!\nНамунча енгилсан, намунча дайди!\nБўлмасди беғамлик, бебардошлигинг,\nТонг юлдузи каби бир он кулсайди!\nОҳ, сенинг ёшлигинг менда бўлсайди,\nЎтда ёндирардим кўнгил ғашлигинг,\nЮрак илк севгага яна тўлсайди!\nШодлик, кўкламлигинг, серқуёшлигинг\nЖаҳон ёритарди худди Ёшлигинг!\nКўксимга ярқираб қуёш чиқади,\nБошимга меҳрибон бахт қуши қўнар.\nАйрилиқ тоғини висол йиқади,\nКўнгил гулзорида чечаклар унар.\nЧунки… сен келасан қуёшдай кулиб,\nЧунки… сен келасан толе қушидай,\nЧунки сен келасан чиройга тўлиб,\nШоирнинг тонг чоғи кўрган тушидай.\nУзоқдан товшингни эшитганим он,\nУнутилар кўйингда чеккан кулфатим.\nДил қувнаб мисралар келади равон,\nИлҳомим бўлади азиз улфатим.\nСен билан ўтган кун мен учун — даврон,\nҚайнайди истаклар, яшнайди ўйим.\nМисралар қоғозга тизилар равон,\nСен билан ўтган кун — энг ширин тўйим.\nЧитайте также: Клещи для измерения тока в кабеле\nРуҳимда уйғонар ҳаёт шовқини,\nВаслингга тўяди интизор илҳом.\nУмримнинг сен билан ўтган ҳар куни –\nМен учун энг тотли, нашъали айём.\nШодликсан, севгисан, қўшиқсан, куйсан,\nВафосан, ҳаётсан, тоза ҳуснсан.\nЁшликсан, орзусан, маст қилган ўйсан,\nТонг чоғи битилган шеърим ўзингсан.\nЎн саккиз ёш — ўн саккиз кўкламларинг,\nГул ҳаётингда ғанимат дамларинг.\nЎн саккиз йил — ўн саккиз чақмоқ мисол,\nДўстларинг, сирдошларинг, ҳамдамларинг.\nИлк муҳаббат нозли меҳмонинг бўлур,\nМаҳв этур ишқинг гумону ғамларинг.\nКундузи офтоб йўлингда машъалинг,\nКўқда юлдузлар тунингда шамларинг.\nБир нафас тарк этмагай тун-кечалар\nТушларинг, орзуларинг — ўктамларинг.\nДушманинг ҳижрон бўлиб қолгай мудом,\nДўстларинг васл — дардингга малҳамларинг.\nСевги уммонига юксақдан отил!\nИшқ — ҳаётингда ғанимат дамларинг.\nTug’ilgan joy: Toshkent\nHamid G‘ulom (tahallusi, haqiqiy ismi va sharifi — Hamid Ubaydullayevich G‘ulomovich) (1919-2005) — o‘zbek sovet yozuvchisi, O‘zbek SSR da xizmat ko‘rsatgan san’at arbobi, O‘zbekiston xalq yozuvchisi. So‘z ustasi Davlat rahbarining qarori bilan “El-yurt hurmati” va “Mehnat shuhrati” ordenlari bilan taqdirlangan.\nHamid G‘ulom — tarixiy “Mash’al” (1958-1961 chop etilgan, 1958-1961 rus tiliga tarjima qilingan), bo‘z yerning egallash haqidagi “Mirzacho‘l” (1963 chop etilgan, 1965 rus tiliga tarjima qilingan), ijtimoiy-maishiy ruhdagi “Senga intilaman” (1964), ijtimoiy-ruhiy mavzudagi “Toshkentliklar” (1967, 1968 rus tiliga tarjima qilingan) kabi romanlar muallifi hamdir.\nHamid gulomning tog sheri\nТакого стиха нету я два часа в интернете искала но ничего не нашла


Сизларга хабарлар етиб келмаганмиди? - Islamonline.uz\nWritten by Абу Муслим Nov 22, 2016 - 2549 Views\nЭй одамлар, узоқ ва бой, хурсандчилик ва ўйин-кулгига тўла умрдан сўнг, сизларга узоқ давом этадиган азоб келишини биласизми?\nЭй одамлар, келажакда нима бўлишини, яъни эртага нима бўлишини билмаслигимиз, ўзимизча эртанги кун ҳақида ўйлаб юрганимиз эса гумон ва тахминлардан иборат эканига қўшиласизми?\nҲар бир яратилган нарсанинг Яратувчиси борлигига ишонасизми? Яратувчи ўзининг яратган нарсалари ҳақида тўлиқ билимга эга экани, яъни яратган нарсаси учун нима яхши, нима ёмон эканини билишига ишонасизми?\nАллоҳ таоло бизни яратганига ва бизни ўз ҳолимизга ташлаб қўймаганига иймон келтирасизларми? Аллоҳ таоло бизларга ўзининг пайғамбарларини юбориб, амрлари баён қилинган китобларини нозил қилганига ишонасизларми?\nАқли борлар ақлларини юритиб кўрсинларчи, чунки Аллоҳ таоло бизга нисбатан ҳеч ҳам адолатсизлик қилмади, биз ўзимизга ўзимиз зулм қиляпмиз. Аллоҳ таоло эса зулматдан нурга чақиряпти. Биз залолатга интилиб, турли хил баҳоналар билан Яратувчимизнинг ҳақ йўлидан тойишга ҳаракат қилаётганлар ҳам ўзимиздир.\nАллоҳ таоло бизга бу дунё ва у дунёда бахту-саодатга етишимиз учун Ўўзининг ҳақ йўлни кўрсатди.\n“Сен: «Эй одамлар, сизга Роббингиздан ҳақ келди. Бас, ким ҳидоятга юрса, ўзи учун ҳидоят топадир. Ким залолатга кетса, ўз зарарига залолат топадир. Мен сизларнинг устингиздан қўриқчи эмасман», деб айт (Юнус сураси, 108)\n“Бу китобни сенга одамларни Роббиларининг изни ила зулматлардан нурга, азиз ва мақталган зотнинг йўлига чиқаришинг учун нозил қилдик. Аллоҳ осмонлару ердаги нарсалар Уники бўлган зотдир. Кофирлар ҳолига шиддатли азобдан вой бўлсин. Улар бу дунё ҳаётини охиратдан афзал кўрадиганлар, Аллоҳнинг йўлидан тўсадиганлар ва у(йўл)нинг эгри бўлишини хоҳлайдиганлардир. Ана ўшалар йироқ адашувдадирлар. Қайсики Пайғамбарни юборган бўлсак, баён қилиб бериши учун ўз қавми тили ила юборганмиз. Бас, Аллоҳ кимни хоҳласа, залолатга кетказади, кимни хоҳласа, ҳидоятга соладир. У азиз ва ҳикматли зотдир (Иброҳим сураси, 1-4).\nУ қандай баҳона экан ёки қандай далилинг борки, қисқа умринг, вақтинча ҳаётингни Унинг амрларига бўйинсинган ҳолда яшашга йўл бермайди?\n“Албатта, золимлар нажот топмаслар” (Анъом сураси, 135)\n“У уларнинг олдиларидаги нарсани ҳам, ортларидаги нарсани ҳам билур. Унинг илмидан ҳеч нарсани иҳота қила олмаслар, магар Ўзи хоҳлаганини, холос (Бақара сураси, 255).\nАллоҳ таоло билади, биз эса, билмаймиз. Ўзига маълум бўлган ҳикмат билан оқибатимиз хайрли бўлиши учун бизга йўл кўрсатади. Аллоҳ таолога ишонасизми? Аллоҳ таолога ишонмай туриб, жаннатга қандай кираман деб ўйлайсиз? Балки, жаннат ва дўзахни ҳам инкор қиларсиз? Бунга ҳужжат-далил келтира оласизми?\n“Уларда бу ҳақда ҳеч қандай илм йўқ. Гумондан бошқа нарсага эргашмаслар. Албатта, гумон ҳақиқат ўрнига ўтмас” (Нажм сураси, 28).\nЙўқ, кўпчилигимиз ҳақиқатни инкор қила олмаймиз. Балки шунгадир, кўпчилигимиз амрларнинг баъзиларини қўйиб, ўзимизга хос ва ҳаётимизга мос келадиган жойларинигина оламиз. Аллоҳ таоло: “Йўқ, Роббингга қасамки, сени ўз ораларида чиққан келишмовчиликларга ҳакам қилмагунларича, кейин, чиқарган ҳукмингга дилларида танглик топмасдан, бутунлай таслим бўлмагунларича, зинҳор мўмин бўла олмаслар!” дея марҳамат қилса ҳам динимизни нафсимизга тобе қилишда бардавоммиз (Нисо сураси, 65).\nҲаётимиздаги муваффақият ва охиратда юзимиз ёруғ бўлиши Аллоҳ таолога тўлиқ таслим бўлиб, Унга таваккал қилиш билан амалга ошади.\n“Ким Аллоҳга таваккал қилса, бас, унга У зотнинг Ўзи кифоядир” (Талоқ сураси, 3).\nЭй одам, энди ўйлаб кўр, сен қаердасану, Аллоҳнинг ваъдаси қаерда?\n“Иймон келтириб, яхши амалларни қилганларни остидан анҳорлар оқиб турган жаннатларга киритурмиз. Унда абадий–бардавом қолурлар. Аллоҳнинг ваъдаси ҳақдир. Аллоҳдан ростгўйроқ зот борми? Сизларнинг хом хаёлингизча ҳам эмас, аҳли китобларнинг хом хаёлича ҳам эмас. Ким ёмонлик қилса, унинг жазосини тортадир. Ва ўзига Аллоҳдан ўзга дўст ҳам, ёрдамчи ҳам топа олмас” (Нисо сураси, 122-123)\nСиз ҳақиқатдан ҳам иймонни куфрга, таслим бўлишни осийликка алмаштириш билан муваффақият қозонаман, деб ўйлайсизми? Аллоҳ таоло бизни жаннатга чиқарди, нафсларимиз эса жаҳаннам олови томон тортмоқда. Ҳаётинг қандай ўтмоқда? Эртага ёки қариганда ибодатга кираман деб хом ҳаёл бўлма, бир неча дақиқадан сўнг бормизми ёки йўқми, билмаймиз-ку. Бугун ва айни вақтдаги ҳолатинг қандай? Бепарволик ва беғамлик дастидан – дод! Ҳаётларидан мамнун бўлган қанча-қанча авлодлар тўғри йўлдан озганлиги учун ҳалокатга юз тутдилар. Бироқ биз улардан ибрат олишни истамаяпмиз-да.\n“Қайсики бир шаҳар-қишлоққа огоҳлантиргувчи юборсак, албатта, унинг маишатбозлари: «Биз, албатта, сиз ила юборилган нарсага куфр келтиргувчилармиз», дедилар. Улар: «Бизнинг молу дунёмиз, бола-чақамиз кўпроқ. Биз азоблангувчи эмасмиз», дерлар” (Сабаъ сураси, 34-35).\nШу одамларнинг ҳозирги ҳолати қандай экан-а, қани улар?\n“Токи улардан бирига ўлим келган чоғда: «Эй Роббим, мени қайтаргин. Шоядки тарк қилган нарсамда солиҳ амал қилсам», дер. Йўқ! Албатта, бу (қуруқ) сўз бўлиб, у айтгувчи, холос. Уларнинг ортида қайта тириладиган кунларигача тўсиқ бордир (Мўминун сураси, 99-100).\n“...унинг хизматкорлари: «Сизларга огоҳлантирувчи келмаганмиди?» деб сўрайдир. Улар: «Ҳа, дарҳақиқат бизга огоҳлантирувчи келган эди. Лекин биз (уни) ёлғончига чиқардик ва: «Аллоҳ ҳеч нарса туширгани йўқ, сизлар катта адашувдан бошқа ҳеч нарса эмассизлар», деган эдик», дейишар. Ва улар: «Агар эътибор қулоғи билан эшитганимизда ёки ақлни ишлатганимизда эди, дўзахилар орасида бўлмаган бўлар эдик», дерлар (Мулк сураси, 8-10).\nЭй одам, ақлингни ишлатгин. Аллоҳ таоло бизга ҳаётни ато қилди, унда неъматларини тўкин-сочин қилди. Шулардан сўнг ҳам Аллоҳ таоло бизни з ҳолимизга ташлаб қўйгани йўқ, балки ҳаётда тўғри йўлни кўрсатиб, жаннатини ваъда қилди. Сен эса, ҳар куни Аллоҳ таолога осийлик қиласан, Унинг амрларига таслим бўлмайсан. Аллоҳ таоло эса, дарҳол жазо беришга қодир бўлса ҳам, сенга муҳлат беради. Бироқ шундай кун келадики, келажак ҳаётингга тўла режалар оғушида бўлганингда малакул мавт (ўлим фариштаси), сени тутади. Ва сен сени ўраб турган барча нарсалардан маҳрум бўласан – мол-мулк, қариндош-уруғ, бола-чақа, кўзларингни қувонтириб турган гўзал хотинларинг ҳаммаси бошқаларга қолиб кетади. Шундай экан, ўша кун афсус, надомат, ҳасрат ва қайғуларга тўлмаслиги учун бугун қайғургин, надомат чеккин. Бизга бир мартагина умр, яъни имкон берилади, хўш шундай экан шу умрни, шу имкониятни Аллоҳ таоло розилигини топиш учун сарф қилмаймизми?!. Кунларинг кун сайин камайиб борар экан, имкониятларинг ҳам шунчага камайиб бораверди. Сен буни тўхтатишга қодир эмассан!\n“Сен уларга: «Ҳузурланиб қолинг! Бас, албатта, борадиган жойингиз дўзахдир», деб айт!” (Иброҳим сураси, 30).\n“Албатта, то бир қавм ўзларини ўзгартирмагунларича, Аллоҳ уларнинг ҳолини ўзгартирмас” (Раъд сураси, 11).\n“Аллоҳ ҳақида талашиб турганларида, урадир. У қаттиқ ушлайдиган зотдир” (Раъд сураси, 13)\n“Сен одамларни уларга азоб келадиган Кундан огоҳлантир. Ўшанда зулм қилганлар: «Эй Роббимиз, бизни озгина вақт қўйиб тургин, Сенинг даъватингни қабул қиламиз ва Пайғамбарларга эргашамиз», дерлар. Бундан олдин сизларга завол йўқлигига қасам ичмаган эдингизми?! (Иброҳим сураси, 44)\nЁ Аллоҳ Ўзинг гувоҳсан, уларга етказдим...\nMore in this category: « Фитна пайтида нима қилиш керак? Мунофиқлик – ички маразлик »


Босқинчилар гуруҳи Чилонзорда яна икки қария уйини тунади\n04 декабр 2020, Тошкент вақти: 23:20\nҲуқуқ-тартибот идоралари ходимлари босқинчиларни "Исковуч" гуруҳи деб атамоқда.\n26 сентябр куни Тошкент шаҳрининг Чилонзор туманида ёлғиз яшовчи 65 яшар аёл уйи тунаб кетилди. Ҳуқуқ-тартибот идораларига кўра, айни босқинчилар гуруҳи бир ой аввал қилган босқин оқибатида Чилонзордаги 89 яшар аёл вафот этган.\n“Исковуч” гуруҳига қизалоқ ҳам қўшилди\nЎтган пайшанба куни пойтахтнинг Чилонзор тумани 19-кварталида ёлғиз яшайдиган 65 яшар аёлнинг уйига бир эркак ва бир аёл ҳамда бир қизалоқдан иборат талончилар гуруҳи ўғирликка тушди.\nБу ҳақда Озодликка Тошкент шаҳар ИИБда ишловчи манба маълум қилди.\n“Кампир тирик қолган. Ўғирлик охирига етмасдан маҳалладан бириктирилган фаол уйга келиб қолгани натижасида кампир ўлмай қолган. Биз кампирларникига кираётган гуруҳни “Исковуч” деб атаяпмиз. Ҳозир “Исковуч”нинг фото роботлари ишлаб чиқилган. Бу сафар “Исковуч” гуруҳига 10-11 ёшлардаги бир қизалоқ ҳам қўшилган. Олдин улар эр-хотин кўринишида ҳаракат қиларди. Энди болани ҳам қўшиб олишган”, деди исмини сир сақлашни сўраган Озодлик манбаси.\nМанба жабрланувчи аёлнинг исми-шарифини очиқламади.\nЧилонзордаги Ал-Хоразмий маҳалла қўмитасидан олинган маълумотга кўра, бугунги кунда талончиларнинг фотороботлари барча ёлғиз қарияларга тарқатилган.\n“Бизда куни кеча ҳокимиятда мажлис бўлди. Мажлисда айтишди, шу эр-хотин қизи билан келиб, қария кампирни алдаб-сулдаб уйига кирган. Шуларнинг фотороботини қарияларга бердик. Маҳаллада деярли барчага тарқатилган. Ёлғиз қарияларнинг ён қўшнилари ҳар куни уларнинг ҳолидан хабар олаяпти. Маҳалладан ҳам биттадан одам бириктирилган. Уларни ташлаб қўймаяпмиз”, деди Ал-Хоразмий маҳалласининг ўзини таништирмаган фаоли микрофонсиз суҳбатда.\n“Исковуч” босқинидан 89 ёшли момо ўлди\nЎтган ойда Чилонзор туманининг Чилонзор маҳалласидаги кўп қаватли уйлардан бирида яшовчи 89 яшар қария аёл уйига босиқинчилар гуруҳи томонидан босқинчилик уюштирилди.\nЧилонзор маҳалла қўмитасидан олинган маълумотга кўра, қария ўша куни оламдан ўтган.\n“Бу аёл ўзи ёлғиз яшарди. Маҳалладаги кам таъминланган оилалардан бирига уйини нотаруис орқали бириктириб қўйилган эди. Ўша оила унинг овқати, иссиқ-совуғидан хабар олиб турарди. Шу куни улар қарияга овқатини бериб, чиқиб кетиши билан ўғрилар кириб келган. Энди ёши 89да эди. Кўтара олмасдан шу куни ўлган”, дейди маҳалла фаолларидан бири микрофонсиз суҳбатда.\nҲозирда Чилонзор маҳалласидаги 12 та кўп қаватли уйда жами 8 та ёлғиз қария яшайди. Маҳалла фаолига кўра, уларга учтадан назоратчи бириктирилган.\n“Тошкент шаҳар ИИБсидан битта милиция ходими беришган. Кейин маҳалладан битта фаол ва домкомга ҳам қарияларни назорат қилиш юклатилган. Улар тўла назоратга олинган. Кейин қўни-қўшни ҳам қараб турмаяпти. Ўғрилар коммуналчимиз деб кираяпти уйларга. Биз ҳозир маҳалла ҳудудига кирган ҳар бир бегона одамни ўрганаяпмиз”, дейди маҳалла фаоли.\nЧилонзор тумани ИИБдан олинган маълумотга кўра, ҳозирда иккита ҳолат бўйича ҳам тергов-суриштирув ишлари давом этаяпти.\n“Исковуч” деб аталаётган босқинчилар гуруҳи фақат пулга зарурат туғилган пайтда кампирлар уйига тушаяпти. Шунинг учун уларни тутиш сал қийин бўлаяпти. Лекин уларни ушлаш учун бутун имконият ишга солинаяпти. Яқинда албатта тутамиз”, дейди Чилонзор ИИБсидаги ўзини таништирмаган милиция ходими.\nТошкентдаги талончи қотиллар жинояти 30дан ошди\nТошкент милицияси маълумотига кўра, ёлғиз қарияларни ўлдиришда жиноятчилар сохта коммуналчилар ниқобидан фойдаланмоқда.\nТошкент шаҳар ИИБдан олинган маълумотга кўра, ҳозирча қидирув эълонларидан бирор натижа чиқмаган, жиноятчилар ҳануз очиқда қолмоқда.


10:06 26.12.2020 (Янгиланган 10:14 26.12.2020)\nОлимлар берган маълумотларга кўра, янги штамм олдинги инфекцияга қараганда 56%га хавфлироқ, мутахассислар фикрича, ушбу хусусият туфайли касалланганлар сони кескин ошиб, касалхоналар тўлиб кетишига олиб келади.\nТОШКЕНТ, 26 дек — Sputnik. Буюк Британияда аниқланган коронавируснинг янги штамми олдингиларидан анча хавфлироқ бўлиши мумкин. Лондондаги гигиена ва тропик тиббиёт қошидаги юқумли касалликларни математик моделлаштириш маркази мутахассислари шундай хулосага келишди, дейилади MedicalXpress порталида.\nОлимлар маълумотларига кўра, янги штамм олдингисига нисбатан анча, 56%га хавфлироқ, мутахассислар фикрига кўра, ушбу хусусият янги касалланганлар туфайли касалхоналарнинг тўлиб кетишига олиб келади.\nТадқиқотчиларнинг таъкидига кўра, Буюк Британияда пандемия вақтида чеклов чораларининг сақланиб қолиши, ҳатто локдаун ҳам ушбу сценарий юз беришининг олдини ололмайди.\nШу билан бирга, чеклов чораларининг оз бўлсада юмшатилиши касаллар сонининг шиддат билан ошишига олиб келади.\nМавжуд вирус мутацияси\nСал аввал Россия Давлат думаси депутати Геннадий Онищенко RT билан суҳбатда, Буюк Британияда аниқланган коронавирус мутацияси - бу мавжуд вирус мутацияси, янги штамм эмаслигини айтган эди.\nЭксперт фикрига кўра, вирус мутацияга учраб, одамлар орасида янада жадаллик билан ва агрессив равишда тарқалмоқда.\nСал олдин Буюк Британияда SARS-CoV-2 коронавирусининг янги мутацияси аниқлангани ҳақида маълум бўлган эди.\nБританиянинг янги ва юзага келаётган респираторли вирус хавфлари бўйича маслаҳатлашув кенгаши мамлакатда аниқланган коронавируснинг янги тури катта тезликда тарқалаётгани ва аҳолидан янада кўпроқ эҳтиёткорликни талаб этишини маълум қилган эди. Коронавируснинг ушбу тури саккизта давлатда аниқланди.\nЭслатиб ўтамиз, Республика махсус комиссиясининг қарори билан Ўзбекистонда 21 - декабр санасидан 2021 йил 10 - январга қадар Буюк Британия, Италия, Германия, Дания, Австрия, Австралия, Нидерландия ва Жанубий Африка Республикаси давлатлари билан халқаро авиарейслар (кириш, чиқиш ва транзит рейслар орқали республикага кириш) тўхтатилади.\nУшбу чора дунёдаги эпидемиологик вазиятнинг тезкор кескинлашуви шароитида мамлакатда эпидемиологик барқарорликни сақлаб қолиш, коронавирус инфекцияси тарқалишининг янги ўчоқлари пайдо бўлишига йўл қўймаслик мақсадида қабул қилинган.\nРоссия ҳам 22 декабрдан Британия билан авиа-парвозларни тўхтатган.\nБританияда коронавируснинг янги штамми, коронавирус пандемияси, коронавирус, вирус, Британия, Буюк Британия


Буюртмачи (1-МЧЖ) ва ижрочи (2-МЧЖ) 2015 йил июнда реклама хизматларини кўрсатиш шартномасини тузишди, унда муайян веб-сайтда қиймати 400 минг сўм бўлган PR-материалларни жойлаштириш назарда тутилган эди. Шартнома шартларига кўра буюртмачи 5 иш куни мобайнида ижрочига бутун суммани олдиндан тўлаши ва унга веб-сайтда тарқатиш учун PR-материалларни бериши керак эди. Ижрочи PR-материалларни унинг ҳисобрақамига тўлов келиб тушгандан кейин 5 иш куни мобайнида Интернетга жойлаштириш мажбуриятини олди.\n1-МЧЖ олдиндан ҳақни ўз вақтида тўлади, 2-МЧЖ эса июнь охирида уларни жойлаштирди. Буюртмачи ижрочига хат юбориб, унда PR-материалларни бериш пайтида унинг юридик манзили ўзгарганлигини кўрсатди. Айни шу сабабли барча PR-материалларга тегишли ўзгартиришлар киритиш лозим эди. 1-МЧЖ 2-МЧЖдан буни кўрсатиладиган хизматлар қийматини оширмасдан қилишни сўради. Бироқ ижрочи рад жавоби бериб, PR-материалларни Интернет тармоғига фақат бир маротаба жойлаштиришни назарда тутадиган шартнома қоидаларини рўкач қилди. Унга кўра биргаликда ишлаш жараёнида юзага келадиган, шартномада назарда тутилмаган қўшимча жойлаштиришларга, қўшимча битим тузилгандан кейин буюртмачи томонидан ижрочи тақдим этадиган спецификация бўйича алоҳида ҳақ тўланади.\nУшбу важларга қўшилмаган буюртмачи 2015 йил июлда хўжалик судига ижрочига нисбатан тўланган 400 минг сўмни қайтариш, шунингдек 118 400 сўм* давлат божи ва 7 200 сўм почта харажатларини ундириш даъвоси билан мурожаат қилди.\n– Биз белгиланган муддатларда олдиндан ҳақни тўлиқ ўтказдик. Ижрочи эса ўз мажбуриятларини лозим даражада бажармади, бу ҳол юридик манзил ўзгарганлиги тўғрисидаги ахборотни жойлаштиришни рад этишда ифодаланди. У PR-материал деб ҳисобланиши мумкин эмас, шу боис ҳам ижрочи уни ҳақ олмасдан жойлаштириши шарт эди. Шартноманинг 7.5-бандига мувофиқ, ижрочи ўз зиммасига қабул қилган мажбуриятларни бажармаганлиги ёки лозим даражада бажармаганлиги ҳолатида буюртмачи бу ҳақда ижрочини ёзма равишда хабардор қилган ҳолда шартномани бир тарафлама тартибда бекор қилиш ва ҳақиқатда кўрсатилган хизматларни истисно этган ҳолда тўланган суммани қайтаришни талаб қилиш ҳуқуқига эгадир. Хизматлар лозим даражада кўрсатилмаган, шу боис даъвони қондиришни сўраймиз.\n– Биз шартнома шартларига мувофиқ PR-материалларни Интернет тармоғига қайд этилган веб-тармоқда виждонан ва тўлиқ ҳажмда жойлаштирдик. Буни кўрсатилган хизматлар далолатномаси ва ҳисобварақ-фактура тасдиқлайди. Шартноманинг 1.3-бандига мувофиқ, биргаликда ишлаш жараёнида вужудга келадиган, шартномада таъкидланмаган барча қўшимча жойлаштиришларга буюртмачи унга тақдим этилган спецификацияга мувофиқ, қўшимча битим тузилгандан кейин алоҳида ҳақ тўлайди. Биз қўшимча ахборотни бепул жойлаштира олмаймиз, чунки бу ҳам биздан қўшимча харажатларни талаб қилади, шартнома билан бизга бундай мажбурият юкланмаган. Шу муносабат билан даъвони рад этишингизни сўраймиз, чунки у асосланмаган.\nБиринчи инстанция суди иш материалларини ўрганиб, даъвогарнинг важ-далиллари ва жавобгарнинг эътирозларини тинглаб ҳамда муҳокама қилиб, қонун ҳужжатларининг қоидаларини таҳлил қилиб, буюртмачининг олдиндан тўланган 400 минг сўмни, шунингдек 118 400 сўм давлат божи ва 7 200 сўм почта харажатларини қайтариш даъвоси билан мурожаат қилишига сабаб бўлган далиллар тасдиғини топмади.\nФуқаролик кодексининг (бундан кейин – ФК) 236, 333 ва 705-моддаларига асосланиб, суд даъво талабларини қондиришни рад этди. Хўжалик процессуал кодексининг 95-моддасига кўра, у суд харажатларини даъвогар зиммасига юклади. Апелляция ва кассация инстанцияларида ушбу иш кўрилмади.\nФКнинг 236-моддасига кўра, мажбуриятлар мажбурият шартларига ва қонун ҳужжатлари талабларига мувофиқ, бундай шартлар ва талаблар бўлмаганида эса – иш муомаласи одатларига ёки одатда қўйиладиган бошқа талабларга мувофиқ лозим даражада бажарилиши керак. Шартномада ижрочига PR-материалларни Интернет тармоғига таъкидланган веб-сайтда 400 минг сўм эвазига бир маротаба жойлаштириш мажбурияти қўйилди, у буни лозим даражада бажарди. Бу кўрсатилган хизматлар далолатномаси ва ҳисобварақ-фактура билан тасдиқланди. Шартноманинг 1.3-бандига мувофиқ, биргаликда ишлаш жараёнида вужудга келадиган, шартномада таъкидланмаган қўшимча жойлаштиришларга ижрочи тақдим этадиган спецификацияга мувофиқ, қўшимча битим тузилганидан кейин буюртмачи алоҳида ҳақ тўлайди. «Реклама тўғрисида»ги Қонуннинг (21.12.1998 йилдаги 723-I-сон) 4-моддасига кўра, юридик манзилни ўзгартириш тўғрисидаги ҳар қандай ахборот реклама, уни жойлаштириш эса реклама материали ҳисобланади. Шу сабабли ижрочи қўшимча ҳақ талаб қилишга ҳақли эди.\nУшбу ҳолатларни, шунингдек ФКнинг 705-моддаси биринчи қисмига кўра буюртмачи ўзига кўрсатилган хизматлар ҳақини ҳақ эвазига хизмат кўрсатиш шартномасида кўрсатилган муддатларда ва тартибда тўлаши шарт эканини ҳисобга олиб, даъвогар ўз юридик манзилининг ўзгариши тўғрисидаги ахборотни ҳақ тўламасдан қўшимча жойлаштиришни талаб қилиш ҳуқуқига эга эмас эди. Шу сабабли суд даъво талабларини қондиришни тўғри рад этган.\nШунга эътибор қаратиш лозимки, буюртмачи ижрочи билан қўшимча ахборотни жойлаштириш тўғрисида мунозараларга киришганда, унинг мақбул қиймати тўғрисида келишувга муваффақ бўлиб, шунда давлат божи ва почта харажатлари тарзидаги қўшимча харажатлардан қутулган бўларди.\nПрочитано: 1813 раз(а)


Пекинда дунёдаги энг катта аэропорт қурилиши якунланди\n08:48 / 30.06.2019\nХитой пойтахти Пекинда дунёдаги энг катта аэропорт “Дасин” қурилиши якунланди.\nТаъкидланишича, “Дасин” нафақат аэропорт, балки Хитойдаги энг катта транспорт хаби ҳисобланади. Унинг қурилишига 400 млрд юан (60 млрд доллар) сарфланган.\n“Олтин қақнус” кўринишидаги ягона терминал ва миллион квадрат метр майдонга эга аэропорт Хитой ташкил топганининг 70 йиллиги арафасида 30 сентябрда ишга туширилиши режалаштирилган. Лойиҳани Хитой раиси Си Цзиньпин шахсан ўз назоратига олган.\nФото: Facebook /BJRundschau\nАэропорт Пекин жанубида, марказдан 46 км узоқликда жойлашган. Уни қуришга асосий сабаб – дунёнинг энг юкланган аэропортларидан бири “Шоуду” халқаро аэропортини ортиқча юкламадан озод қилишга интилиш бўлган. Икки аэропорт ўртасидаги масофа 67 кмни ташкил қилади. Аэропорт пойдеворига тамал тоши 2014 йил 26 декабрда қўйилган, қурилиши эса 2016 йил 15 мартда бошланган.\nЯнги аэропортда 4 та учиш-қўниш йўлаги бўлади, у йилига 620 мингтагача рейсни қабул қила олади. Аэропорт лойиҳасида унинг ўтказиш қобилияти 2025 йилга келиб 72 млн кишини ташкил қилиши кўзда тутилган.\nТаъкидланишича, аэропортни лойиҳалашда йўловчиларга максимал қулай ва самарадор бўлиши учун барчаси “ипидан-игнасигача” ҳисобга олинган.\n“Мисол учун, аэропортнинг илк икки қавати келиш рейслари ва юкни топшириш учун мўлжалланган: биринчиси – ички рейслар, иккинчиси эса халқаро рейслар учун. Мос равишда, 4-қават халқаро жўнаш рейслари, 3-қават эса ички жўнаш рейслари учун мўлжалланган”, дейилган хабарда.\nАэропорт томи ҳам дунёдаги энг катта пўлат том деб тан олинган, унинг майдони 25 та стандарт футбол майдонига тенг. Уни лойиҳалашда машҳур архитектор ва дизайнер Заҳа Ҳадид иштирок этган. Аэропорт яна битта рекорд ўрнатишга улгурди – у структуравий чокларсиз қурилган дунёдаги энг йирик алоҳида бино деб топилган.


Тинчлик сулҳига тамал Ўзбекистонда қўйилган — Ishonch Gazetasi\nАфғонистонда барқарор вазият ўрнатиш бўйича эришилаётган муваффақиятда мамлакатимизнинг ўрни жаҳон сиёсий доиралари томонидан тан олинмоқда\n2020 йилнинг 29 феврали тарихга зарҳал ҳарфлар билан битилажак. Шу куни Қатар пойтахти Доҳада АҚШ ва «Толибон» ҳаракати ўртасида тинчлик битими имзоланди. Ушбу битимга кўра, хорижий аскарлар 14 ой ичида Афғонистонни тарк этиши, Афғонистон ҳудудида Америка ва унинг иттифоқчиларига қарши террор хуружлари амалга оширилмаслиги ҳамда афғонлар ўртасида бевосита музокаралар бошланиши керак.\n«Толибон» гуруҳи айни пайтда Афғонистон ҳудуди ҳеч бир давлат учун таҳдид бўлмаслигини таъкидламоқда. Трамп маъмурияти битим имзоланиши билан АҚШ аскарларини бу мамлакатдан олиб чиқиш учун замин яратилишини билдирди. Тинчлик битими имзоланиши ортидан Афғонистон Президенти ва АҚШ мудофаа вазири Кобулда қўшма баёнот эълон қилди. Баёнотда АҚШ Афғонистонга ёрдам беришда давом этиши қайд қилинган. Шунингдек, Афғонистон-Покистон ўртасида музокара бошланиши, мулоқотларда икки давлатнинг ҳамкорликни кучайтириши тилга олинган. АҚШ – «Толибон» ҳаракати ўртасида сулҳ битими имзоланиши Афғонистондаги сиёсий гуруҳлар томонидан олқишланмоқда. Минтақа ва дунё давлатлари ҳам Афғонистонда тинчлик таъминланишидан умидвор.\nЮзага келган ижобий ўзгаришлар кўп жиҳатдан минтақада шаклланган ўзаро ҳамжиҳатлик муҳити билан боғлиқ, десак, янгишмаган бўламиз. Айниқса, Ўзбекистон Президенти Шавкат Мирзиёевнинг Марказий Осиё, хусусан, Афғонистонда тинчлик, барқарорлик қарор топган давлат ташкил этилишини мамлакат ташқи сиёсатининг устувор йўналиши сифатида белгилаб бергани ушбу муҳитни яратишда муҳим роль ўйнади. Дарҳақиқат, мамлакатимиз раҳбарининг сиёсий иродаси, изчил ташқи сиёсати ва қатъий қарорлари натижасида минтақадаги ўзаро ишончсизлик йўқолди, «музликлар» эриди, қўшни давлатлар ўртасидаги қарама-қаршиликлар бартараф этила бошлади, ҳамкорлик ва ҳамфикрликка асосланган янги сиёсий муҳит вужудга келди.\nЎзбекистон Президенти бир неча бор, ҳатто, БМТ Бош Ассамблеясининг 72-сессиясида ҳам таъкидлаганидек, «Афғонистон муаммосини ҳал этмасдан туриб, тинч ва гуллаб-яшнаётган Марказий Осиё ҳақида гапириш мумкин эмас».\nУзоққа бормайлик, 2018 йилнинг март ойида Тошкентда Президент Шавкат Мирзиёев ташаббуси билан Афғонистон бўйича юқори даражадаги халқаро конференция Ўзбекистоннинг афғонлараро тинчлик жараёнини фаоллаштиришга қўшилган катта ва муҳим ҳисса бўлди. Тошкент конференциясида сўзга чиққан Ўзбекистон Президенти Афғонистон можаросини ҳал қилишга йўналтирилган аниқ стратегик қарашларни баён этди ва афғон муаммосини тинч йўл билан ҳал қилиш бўйича халқаро саъй-ҳаракатлар фаоллашишида «тамал тоши» бўлган «Тошкентнинг Афғонистон бўйича сиёсати»нинг устувор йўналишларини белгилаб берди. Форумда Афғонистонда тинчлик ва барқарорликни ўрнатишнинг асосий тамойиллари бўйича минтақавий ва глобал даражада тўлиқ консенсусни ўзида муҳрлаган Тошкент декларацияси бир овоздан қабул қилинди. Тошкент анжумани Афғонистон муаммосини халқаро кун тартибининг марказига қайтариш имконини берди. Унда белгиланган янги принципиал ҳолат Афғонистондаги вазиятни барқарорлаштириш масалаларида минтақавий ва глобал ёндашувларнинг тобора муҳим аҳамият касб этишидан иборат бўлди. Бир нарсани унутмаслик керак, минтақамиздаги қўшни давлатлар ва дунёнинг етакчи мамлакатлари саъй-ҳаракатларисиз ушбу низони ҳал этиб бўлмаслиги аниқ эди. Шунинг учун ҳам айнан халқаро конференцияда халқаро ҳамжамиятнинг «Толибон» ҳаракати билан ҳеч қандай муқаддам шартларсиз тўғридан-тўғри мулоқотни йўлга қўйишга тайёрлиги намоён этилди. Янада очиқроқ айтганда, айнан Тошкентда Ўзбекистон ташаббуси билан «Толибон»ни тинчлик музокаралари жараёнига жалб этиш учун туртки берилди. Бундан ташқари, халқаро ҳамжамият тинчлик жараёнини фақат Афғонистонга қўшни бўлган давлатларнинг фаол иштирокида амалга ошириш мумкинлигини англаб етди. Шу нуқтаи назардан АҚШ Президентининг Афғонистон масалалари бўйича маслаҳатчиси Залмай Халилзоднинг Ўзбекистон Президенти Шавкат Мирзиёев билан бир неча бор мулоқотда бўлганини таъкидлаш ўринлидир.\nАфғонлараро тинчлик келишуви иш бериб, Афғонистонда якуний тинчликка эришилса, тинч Афғонистон Марказий Осиё учун энг қисқа йўл орқали денгиз коммуникацияларидан фойдаланиш, транспорт йўлакларимизни диверсификация қилиш ва шу билан маҳаллий маҳсулотларни экспорт қилиш учун кенг бозорларни очиш имкониятларини таъминлаш, икки марта қуруқлик билан ўралган мамлакатимиз маҳсулотларининг рақобатбардошлигини ошириш имкониятини яратади. Боз устига, Афғонистон ҳудудидаги таҳдидлар қанчалик кам бўлса, миллий хавфсизликни таъминлашга сарф этиладиган харажатларимиз шунчалик қисқаради. Тежалган маблағлар мамлакатимизнинг ижтимоий-иқтисодий масалаларини ҳал этишга, фуқароларнинг турмуш даражасини оширишга хизмат қилади.\nДоҳадаги анжуманда Ўзбекистон ташқи ишлар вазири Абдулазиз Комилов ҳам иштирок этди. Унинг хорижий ОАВга берган интервьюсида таъкидланганидек, «Толибларга кундан-кунга ишонч пайдо бўляпти. Биз кеча бу ерда толиблар офисининг бошлиқлари билан учрашдик. Бундан олдин Тошкентда бир неча марта қабул қилдик. Булар бизга ваъда беришдики, олдиларида турган асосий мақсад шартномани амалга ошириш. Агар шартнома амалга оширилса, жуда катта қадам бўлади. Толибларга нисбатан қандайдир ишонч пайдо бўлади. Бундан ташқари, толиблар бизга ваъда беришдики, Ўзбекистон ёки бошқа Марказий Осиё давлатларига нисбатан ҳеч қачон хавф туғилишига йўл қўйилмайди». Демак, ўртада кучли ишонч бор. Ўзбекистон тутган позицияси туфайли Афғонистоннинг барча сиёсий кучлари, шу жумладан, «Толибон» ҳаракати орасида ўз обрў ва эътиборига эга бўлди. Уларнинг барчаси республикамизнинг бу мамлакатда тинчлик ўрнатишга қаратилган самимий саъй-ҳаракатларини тан олмоқда ва қўллаб-қувватламоқда.\nАммо Афғонистонда тинчлик ҳақида келишувларнинг барқарорлиги, аввало, мамлакатдаги барча сиёсий кучларнинг – сиёсий партиялар, ҳаракатлар ва этник гуруҳларнинг ўзлари ушбу жараёнга жалб қилинишига боғлиқ бўлади. Умуммиллий келишув ва ярашувсиз сезиларли тараққиётга эришиш мумкин эмас. Давлатга қарашли ҳуқуқни муҳофаза қилиш идораларини сақлаб қолиш ва ривожлантириш, фуқаролик жамияти тузилмасининг тўлиқ ишлаши, Афғонистон хотин-қизларининг ҳуқуқларини таъминлаш ва бошқалар, бир сўз билан айтганда, мустақил афғон давлатини қуриш ва фуқаролик жамияти асосларини яратиш йўлида сўнгги 18 йил ичида эришилган барча ижобий ютуқларнинг асраб қолиниши фавқулодда муҳимдир. Бунинг учун хавфсизлик ва иқтисодиёт соҳаларидаги вазифаларнинг самарали ечимини топа оладиган барқарор умуммиллий ҳукумат тузилиши керак. Афғонистон самарали минтақавий ҳамкорлик майдонига айланиши зарур. Қолаверса, ҳали ҳам жаҳон ва минтақа давлатларининг қарама-қаршилик ҳамда рақобат майдони бўлиб қолаётган Афғонистондаги мазкур ёндашув ўзгариши керак. Демакки, Ўзбекистон позициясида баён этилганидек, доимо барқарор тинчликни ўрнатиш бўйича сиёсий жараёнлар фақат афғонлар томонидан ва Афғонистон халқи раҳбарлигида олиб борилиши лозим. Бу жараён ҳар қандай ташқи аралашувдан холи бўлиши керак. Мухтасар айтганда, Афғонистон тақдири афғонларнинг ўз қўлидадир.\n– Тан олиш керак, Ўзбекистон Президенти Шавкат Мирзиёев ташаббуси билан Тошкентда уюштирилган Афғонистон бўйича халқаро анжуман мазкур келишувга пойдевор вазифасини ўтади. Қолаверса, дастлаб АҚШ ва «Толибон» ҳаракати иштирокида бошланган музокаралар эндиликда икки томонлама шаклдан чиқиб, айни пайтда Афғонистондаги ички сиёсий кучларнинг тинчлик ўрнатиш йўлидаги саъй-ҳаракатларига йўл очди.\nБугунги кунда нафақат минтақа давлатлари, балки бутун дунё афғон заминида шаклланган халқаро терроризм унсурларига қарши курашда бирлашмоқда. Имзоланган битимга кўра, бундан буён Афғонистон замини халқаро террор гуруҳларига ҳеч қандай бошпана бермайди. Бу борадаги келишувлар келажакда битимга имзо чекканлар томонидан қатъий мониторинг қилиб борилади. Асосий мақсадимиз Афғонистон ҳудудида тинчлик ва барқарорлик ўрнатишдир.\nЯна бир бор таъкидлайман, Президент Шавкат Мирзиёевнинг бу масаладаги ташаббуслари ижобий натижага эришилишида ниҳоятда катта роль ўйнади. Узоқ кутилган тинчлик жараёни нафақат минтақа, балки бутун дунёдаги тинчликсевар эллар учун кенг имкониятлар эшигини очади.\nХусусан, АҚШ ва Ўзбекистон учун ҳам минтақада савдо-иқтисодий алоқаларни янада кенгайтириш, ўзаро ҳамкорликни мустаҳкамлаш, интеграция жараёнини жадаллаштириш имконини беради. Минтақада саноат, транспорт-логистика хизматлари ривожланади, янги иш ўринлари пайдо бўлади. Бундай ижобий ўзгаришлардан барча томонлар манфаатдор.\n– Биз жаноб Президент Мирзиёевнинг Афғонистондаги тинчлик, барқарорлик ва хавфсизлик борасидаги ижобий ташаббусларини юқори баҳолаймиз. Ўзбекистон ва Афғонистон халқи азалдан бир-бири билан оға-ини, дўст. Биз ҳаммамиз бир вужудмиз. Бу минтақада яшаётган барча мамлакатлар, барча миллатлар ҳаммалари, иншаоллоҳ, келажакда ҳам бир жойда аҳил яшашлари керак. Афғонистон хавфсизлиги бу Ўзбекистоннинг ҳам хавфсизлигидир.\n«Толибон» ҳаракатининг Қатардаги сиёсий ваколатхонаси раҳбари ўринбосари:


17 май 2022, Тошкент вақти: 16:05\nҚароргоҳи Парижда жойлашган “Чегара билмас мухбирлар” (RSF) ташкилоти жаҳондаги “матбуот эркинлиги душманлари” рўйхатини эълон қилди. Мазкур рўйхатга ўз мамлакатида цензура ўрнатган ва журналистларга қарши зўравонликларга кўз юмаётган 37 нафар давлат ва ҳукумат раҳбарлари киритилган.\nРўйхатда собиқ совет ҳудудидан Россия президенти Владимир Путин, Беларуснинг авторитар раҳбари Александр Лукашенко, Озарбайжон президенти Илҳом Алиев, Тожикистон президенти Эмомали Раҳмон ва Туркманистон президенти Гурбангули Бердимуҳамедов исмларига дуч келиш мумкин.\nБу йилги “матбуот душманлари” рўйхатидан Европа Иттифоқига кирувчи мамлакатлардан бирининг ҳукумати раҳбари ҳам ўрин олган. Бу ерда гап Венгрия бош вазири Виктор Орбан ҳақида бормоқда.\nҲужжат муаллифларига кўра, мазкур лидерлардан ҳар бирининг ўз бошқарув услуби ва журналистларга босим ўтказиш бўйича ўз йўли бор. Дейлик, Владимир Путиннинг услуби , “Чегара билмас мухбирлар”га кўра, миллий авторитаризмдир. Бу мамлакатда ҳукумат 2012 йилдан бери оғишмай интернет устидан назоратни кучайтириб, контентнинг муайян турларини тақиқлаб, фуқаролар устидан назорат ўрнатиб келмоқда.\nАлександр Лукашенконинг методини эса, ҳисобот муаллифлари “давлат террори” ўлароқ таърифлаганлар. Унинг устувор вазифаларидан бири кўча намойишларининг ОАВда ёритилишига йўл қўймасликдир. Бунинг учун Лукашенко, ҳисобот муаллифлари иддаосича, журналистларни ёппасига ҳибсга олишни буюради, уларга таҳдид қилади ва ҳатто қамоқхоналарда қийноққа дучор қилади.\n“Чегара билмас мухбирлар” фикрича, Лукашенко журналистларнинг овозини ўчириш учун ҳеч нарсадан тап тортмайди.\nБу йилги рўйхатга икки аёл лидер – Пекиннинг қўғирчоғи ўлароқ кўрилган Ҳонконг маъмурий ҳудуди раҳбари Кэрри Лам ҳамда Бангладеш бош вазири Шайх Ҳасина ҳам киритилган.\n“Чегара билмас мухбирлар” ташкилоти “матбуот эркинлиги душманлари рўйхати”ни эълон қилишни бошлаганидан буён унда энг узоқ қолган раҳбарларидан бири Ўзбекистоннинг марҳум президенти Ислом Каримов бўлган.\n2016 йилда ҳокимият тепасига келган Шавкат Мирзиёевнинг номи ҳали бирор марта мазкур рўйхатга киритилгани йўқ. Аксинча, Мирзиёев ҳукмронлигининг дастлабки йилларида “Чегара билмас мухбирлар” дохил қатор халқаро ташкилотлар Ўзбекистонда сўз ва матбуот эркинлиги борасида, аста-секин бўлса-да, ижобий қадамлар ташлана бошланганини эътироф этганлар. Аммо халқаро матбуот ташкилотларига кўра, шу йил октябрида қайта сайланиши кутилаётган президент Мирзиёев ҳукумати сайловлар йилида матбуот, хусусан, интернет нашрлари устидан назоратни кучайтирганини айтишмоқда.\n“Кузатув, цензура ва ўз-ўзини цензура қилиш ҳоллари мавжуд ва ҳукумат ҳануз матбуот устидан сезиларли назоратни ушлаб турибди. Блогерлар ҳануз таҳдидга учрамоқда, ҳибс қилинмоқда. Ҳукумат хорижий ва қувғиндаги журналистларга эшигини очди, аммо айрим ахборот воситалари, жумладан АҚШ молиялайдиган Озод Европа/Озодлик радиоси учун аккредитация олиш мушкуллигича қолмоқда”, дейилади “Чегара билмас мухбирлар”нинг олдинроқ эълон қилган баёнотида.\nШу йилнинг 31 мартида Ўзбекистонда Жиноят кодекси, Маъмурий жавобгарлик тўғрисидаги кодекс ҳамда “Ахборотлаштириш тўғрисида”ги қонунларидаги ўзгартиришлар кучга кирди.\nШавкат Мирзиёев тасдиқлаган янги қонунга кўра, президентни телекоммуникация тармоқлари ёки Интернетда ҳақоратлаш, уни туҳмат қилишда айбланганлар 5 йилгача қамалиши мумкин.\nБундан ташқари, Жиноят Кодексига, ахборот воситалари ёки ижтимоий тармоқлар орқали оммавий норозиликка даъват учун ҳам жавобгарлик киритилди.\nНью-Йоркдаги Журналистларни ҳимоя қилиш қўмитаси аввалроқ бу ўзгаришларни кескин қоралаб чиққан:\n“Октябрга белгиланган президент сайлови яқинлашаркан, ҳукумат, қонунчиликка тузатишлар киритиш воситасида сўз эркинлиги устидан назоратни кучайтиришга бел боғлаган кўринади. Агар ўзбек расмийлари либерал ислоҳотларга чин дилдан ҳаракат қилаётганига дунёни ишонтиришни истаса, матбуот эркинлигини чекловчи ва ўз танқидчиларига жарима ҳамда қамоқ хавфини туғдирувчи қонунларни бекор қилиши керак”, дейилган қўмита баёнотида.\nЎзбекистонда сўнгги кунларда TikTok, Twitter ва ВКонтакте каби ижтимоий тармоқ платформалари фаолиятининг чеклана бошлагани ҳам яна бир хавотирли тенденция ўлароқ кўрилмоқда.\nПрезидент Мирзиёев Амир Темур ва Алишер Навоийга қўйилган тарихий обидаларни ҳақорат қилгани айтилган айрим ТiкТок фойдаланувчиларини танқид қилиши ортидан “Ўзкомназорат” давлат инспекцияси "шахсий маълумотларни қайта ишлашдаги қонунбузарликлар" сабабли баъзи ижтимоий тармоқларнинг ишини чеклаб қўйганини эълон қилган.\nТанзила Норбоева: Журналистлар фаолиятига аралашишга ҳеч кимнинг ҳаққи йўқ!\n"Жаннатдан дараклар"-2: Мирзиёев даври тарғиботи учун миллиардлаб пул ўтказиш сўралди


Нью-Йоркда АҚШ Мудофаа вазири Доналд Рамсфелд Халқаро муносабатлар бўйича Кенгаш нодавлат ташкилоти аъзолари олдида чиқиш қилди.\n07 март 2021, Тошкент вақти: 07:50\nРамсфелд Ироқда ҳамон топилмаган оммавий қирғин қуроли хусусидаги саволга жавоб берар экан, жумладан, шундай деди:\n“Биз бу қуролни топа олмаганлигимиз аён бўлиб қолди. У Ироқда қандайдир босқичда мавжуд бўлган-бўлмаганлигини кимдир биладими? Шубҳасиз. Ҳамма, шу жумладан, БМТ да у ёки бу кўринишда овоз берганлар ҳам Ҳусайн БМТга сохта декларация тақдим этган, деган фактни тан олган. Разведка хизмати маълумоти нима сабабдан нотўғри бўлиб чиққанлигини мен билмайман” .


Пхёнчханда Ўзбекистон байроғи ҳилпирай бошлади | Ўзбекистон ва жахон янгиликлари\nПхёнчханда Ўзбекистон байроғи ҳилпирай бошлади\nСпорт 8 февраль 12:14 430\nЭртага Жанубий Кореянинг Пхёнчхан шаҳрида XXIII қишки Олимпия ўйинлари бошланади.\nУшбу ўйинларда ўзбекистонлик спортчилар ҳам иштирок этади. Бугун маҳаллий вақт билан соат 13:00да Пхёнчхандаги Олимпия шаҳарчасида Ўзбекистон Республикасининг давлат байроғини кўтариш расмий маросими бўлиб ўтди. Унда Ўзбекистон Миллий олимпия қўмитаси президенти, Ўзбекистон футбол ассоциясининг биринчи вице-президенти Умид Аҳмаджонов, мусобақа ташкилий қўмитаси ҳамда делегациямиз аъзолари иштирок этишди.\nТантанали маросимда Пхёнчхан Олимпия шаҳарчаси мэри, стол тенниси бўйича Олимпия ва Осиё ўйинлари чемпиони, жаҳон чемпионати ва кубоги совриндори Рю Синг Мин Умид Аҳмаджоновга эсдалик совғаларини топширди. Ўз навбатида Умид Маҳамаджонович ҳам Олимпия шаҳарчаси мэрига Ўзбекистон Миллий олимпия қўмитаси номидан совғалар улашди.\nЭслатиб ўтамиз, XXIII Олимпия ўйинларининг тантанали очилиш маросими эртага, 9 февраль куни маҳаллий вақт билан соат 20:00 (Тошкент вақти билан соат 16:00) да бошланади. Унда тоғ чанғиси бўйича Ўзбекистон терма жамоаси аъзоси Комил Тўхтаев делегациямиз байроқдори вазифасини бажаради.


«Локдаун қачон тугайди» – Google британияликлар 2020 йилда энг кўп қидирган сўровларни эълон қилди\n15:42 / 14.12.2020\nGoogle 2020 йил Британияда энг кўп қидирилган сўровлар рўйхатини эълон қилди.\n«Юз ниқобини қандай тайёрлаш мумкин?», «Қўл қандай дезинфекция қилинади?», «Коронавирус қандай тест қилинади?» каби сўровлар британияликлар орасида энг кўп қидирилган. Шунингдек, карантин шароитида кўплаб маиший хизмат кўрсатиш марказлари ишламагани сабаб «Сочни қандай қилиб мустақил кесиш мумкин?», «Эркакларнинг сочи қандай калталанади?» каби сўровлар ҳам фавқулодда кўпайган.\nКарантин давомида ошхоналар ёпилгани сабаб кўпчилик уйда овқат тайёрлашга мажбур бўлди. Натижада Google'га турли рецептлар сўраб қилинган сўровлар сони ҳам ортди. Улар орасида энг кўп қидирилгани нон тайёрлаш рецепти бўлган. «Нонни қандай тайёрлаш мумкин?» сўрови британияликлар учун Google'нинг овқатларга оид саволлари орасида биринчи ўринда турибди.\nGoogle'нинг «Қачон» сўзи билан бошланувчи сўровларига ҳам карантин таъсири сезилиб турибди: «Қачон локдаун тугайди?», «Спорт заллари қачон қайта очилади?», «Қачон локдаун бошланади?» каби саволлар британияликлар томонидан энг кўп қидирилган. Шу билан бирга, «Мактаблар қачон қайта очилади?», «Қачон таътил тугайди?», «Сартарошхоналар қачон қайта очилади?» саволлари ҳам энг кўп қидирилган саволлар ўнлигидан ўрин олган.\n03:07 / 14.04.2021\nGoogle асосчилари бойлиги 100 миллиард доллардан ошди\n08:08 / 09.04.2021\nБританиянинг энг бой одамларидан бири ўз уйида ўлдириб кетилди\n10:43 / 08.04.2021\nМянманинг Лондондаги элчиси элчихонага киритилмаётганини маълум қилди\n17:46 / 15.03.2021\nGoogle фойдаланувчилар маълумотларини тўплагани учун йирик миқдорда жарима тўлаши мумкин


АПЛ. «Лестер» меҳмонда «Саутҳемптон»га 9 та гол урди\nАПЛ 10-турининг илк ўйини якунланди. Ўз майдонида «Лестер»ни қабул қилган «Саутҳемптон» 0:9 ҳисобида имкониятни бой берди. Ўйиннинг 12-дақиқасида «авлиёлар» ҳимоячиси Райан Бертранд қизил карточка олиб майдонни тарк этди. Бу эса ўйинга ўз таъсирини кўрсатди.\nЖейми Варди ва Айосе Переслар ҳет-трик қайд этган бўлишса, Жеймс Мэддисон, Юри Тилеманс, Бен Чилвеллар биттадан гол уришди. Бу ғалабадан сўнг очколари сонини 20 тага етказиб олган «Лестер» 2-ўринга кўтарилди. «Саутҳемптон» эса «хавфли ҳудуд»га тушиб кетди.\nБу ўйиндаги голлар шоуси сабаб «Лестер» АПЛнинг жорий мавсумида урилган голлар сони бўйича «Ливерпуль»ни ортда қолдириб, иккинчи ўринга кўтарилди. «Лестер»нинг голлари сони 25 та бўлса, «Манчестер Сити»да 29 та.\nСаутҳемптон – Лестер 0:9\nГоллар: Чилуэлл (10), Тилеманс (17), Перес (19, 39, 57), Варди (45, 58, 90+4, пенальти), Мэддисон (85).\nСаутҳемптон: Ганн, Бертран, Беднарек, Вестергор (Данзо, 46), Валери (Армстронг, 70), Уорд-Проуз, Хейбьерг, Редмонд, Ромеу, Йошида, Ингз (Стивенс, 46).\nЛестер: Шмейхель, Эванс, Чилуэлл, Сеюнджю, Рикарду Перейра, Барнс (Олбрайтон, 72), Ндиди, Тилеманс, Мэддисон, Перес (Грэй, 74), Варди.\n00:26 / 23.02.2020\nАПЛ. «Манчестер Сити» ўз майдонида «Лестер»ни мағлуб этди\nАПЛ. «Манчестер Юнайтед» кичик ҳисобда «Уотфорд»ни енгди ва бошқа натижалар\n«Лестер» Рожерснинг келганини расман эълон қилди


Бугун Осиё-Океания чемпионатида дзюдочиларимиз 3 та медаль олишди\nХабарингиз бор, айни кунларда БААнинг Фужайра шаҳри дзюдо бўйича Осиё-Океания чемпионатига мезбонлик қилмоқда. Қувонарлиси, бугунги кун беллашувлари терма жамоамиз учун муваффақиятли якунланди.\nМазкур кун доирасида татамига чиққан юртдошларимиз 2та кумуш ва 1 та бронза медалларини жамғаришди. Кумуш медаллардан бири -70 килограмм вазн тоифасида баҳс олиб борган Гулноза Матниязовага насиб этди. Ҳамюртимиз ҳал қилувчи беллашувда дзюдо ватанидан бўлмиш япониялик Шихо Танакага имкониятни бой бериб қўйди.\nШунингдек, яна бир кумуш медални -81 килограмм вазн тоифасида курашган Шарофиддин Болтабоев қўлга киритган бўлса, Ҳикматиллоҳ Тўраев -73 килогармм вазнниг бронза медали учун кечган беллашувларидан бирида тожикистонлик рақибини мағлуб этди.\nКеча Диёра Келдиёрованинг эришган муваффақияти билан ҳисоблайдиган бўлсак, дзюдочиларимиз мазкур чемпионатда жамғарган медаллари 1 та олтин, 2 та кумуш ҳамда 1та бронзани ташкил этмоқда.


Ғафур Ғулом. Толстой ва ўзбек адабиёти (1960) | www.ziyouz.uz\nБош саҳифа МатбуотСовет даври матбуотиҒафур Ғулом. Толстой ва ўзбек адабиёти (1960)\nЧоп этилган 31.12.2015 МуаллифZiyouz.uz\nЖаҳонга машҳур бўлган адиблар орасида улуғ рус ёзувчиси Лев Николаевич Толстой алоҳида ўрин тутади. Толстой киши руҳининг энг нозик сезимларини чуқур ҳис эта олган, инсоннинг мураккаб ички кечинмаларини моҳирлик билан тушуна олган, замонасининг энг тўлқинлантирувчи масалаларига қизғин муносабатда бўлган, ижтимоий тенгсизликка қарши лаънат билдирган буюк сиймодир. Толстой ўз асарларида кенг халқ оммасининг руҳий кайфиятини улкан санъаткорга хос сезгирлик ва талант билан ифодалади. Унинг «Уруш ва тинчлик», «Тирилиш» каби романлари, «Ҳожимурод» повести, «Болалик», «Ўсмирлик», «Ёшлик» автобиографик трилогияси ва бошқа жуда кўп асарлари миллион-миллион ўқувчиларнинг севимли китоби бўлиб қолди.\nТолстой ижодида Россия ҳаётининг турли томонлари ўзининг бадиий ифодасини топган.\nЎзбек китобхонлари Лев Толстой асарлари билан Ўрта Осиё Россияга қўшилгандан сўнг таниша бошлаганлар. Туркистоннинг Россияга қўшилиши, маҳаллий халқлар ҳаётида катта прогрессив аҳамиятга эга бўлиб, улар революция сари бораётган улуғ рус халқининг тақдири билан яқиндан боғландилар.\nТошкентда чиқа бошлаган «Туркистон вилоятининг газети» умумий йўналиши билан ҳукмрон сннф манфаатларини ифодаласа ҳам, унинг саҳифаларида газетхонларни рус ҳаёти, адабиёти, фани ва техникаси билгн таништирувчи материаллар ҳам босилиб турди. Газета материллларида рус тили ва маданиятини ўрганишга чақириб, рус адабиёти классиклари асарларини ўзбек тилига таржима қилишга даъват этувчи ўринлар ҳам мавжуд эди.\nТуркистон зиёлиларининг пешқадамлари ўртасида рус адабиёти ва маданиятини ўрганишга қизиқиш тобора ортиб борди. 80-йиллардаёқ рус ёзувчиларикииг баъзи асарлари ўзбек тилига таржима қилинди. «Туркистон вилоятининг газети» саҳифаларида А. С. Пушкиннинг айрим шеърлари, Л. Н. Толстойнинг баъзи ҳикоялари, И. А. Криловнинг масаллари босилди.\nЛев Толстойнинг «Одамлар нима билан тирик» ҳикояси шу газетанинг 1887 йилги бир неча сонида босилди. Бу асарни газета редактори Н. П. Остроумов ўзбек тилига таржима қилган эди. Толстойнинг бу ҳикояси шу йилнинг ўзида алоҳида китоб қилиб ҳам нашр этилган.\n«Туркистон вилоятининг газети»нинг 1899 йилги сонларининг бирида Лев Толстой ҳақида мақола босилади. Унда улуғ ёзувчининг ҳаёти ва ижоди билан газетхонлар маълум даражада таништирилади. Мақола автори Толстойни «Россия мамлакатининг машҳур ёзувчиси», деб таъкидлаб, унинг асарлари жуда кўп Европа тилларига таржима қилинганлигидан хабар беради.\n1902 йилда «Туркистон вилоятининг газети»да Толстойнинг «Худо ҳақиқатни кўрса ҳам, тезроқ айта қолмайди» деган ҳикояси босилади. Диний-ахлоқий характердаги бу ҳикояни таржима қилишдан мақсад, маҳаллий дин арбобларининг халқ орасида ваъз айтганларида бундай асарлардан фойдаланишларини кўзда тутмоқ эди. Лекин уларда таржима техникасига оид анчагина нуқсонлар бўлган. Шундай бўлса ҳам, революциядан олдинги даврда Толстой асарларининг ўзбек тилига таржима қилиниши маҳаллий китобхонларнинг буюк санъаткор ижоди билан танишишида маълум аҳамиятга эга бўлди.\nУлуғ рус ёзувчиси Лев Толстойнинг машҳур асарлари Октябрь революциясидан сўнггина кенг китобхонлар мулкига айланди. СССРдаги барча қардош халқлар қаторида ўзбек халқи ҳам Толстойдек йирик сўз санъаткорининг ижодидан баҳраманд бўлди. Ўзбекистонда 20-йиллардаёқ Толстойнинг «Кавказ асири», «Франсуаза» асарлари ўзбек тилига таржима қилиниб, «Ер юзи» журналида босилди. Самарқандда чиқадиган «Аланга» журналида эса «Тирилиш» романидан парча берилди. Сўнгра ёзувчининг «Балдан сўнг», «Алёша Горшок» ва «Ходинка» ҳикоялари ўзбек тилида босилиб чиқди.\nЛев Николаевич Толстойнинг йирик проза асарлари 30-йиллардан бошлаб ўзбек тилига таржима қилина бошлади. «Тирилиш» романи 1933—34 йилларда Мирзакалон Исмоилий томонидан таржима қилинди. Ҳозирда у «Анна Каренина» романи таржимасини тугаллаш арафасида турибди.\n1947 йилда «Уруш ва тинчлик» эпопеясининг биринчи томи Абдулла Қаҳҳор таржимасида босиб чиқарилди. Абдулла Қаҳҳор эпопеянинг иккинчи китобини Кибриё билан ҳамкорликда таржима қилди. Ҳозирда бу иков «Уруш ва тинчлик» эпопеясининг учинчи китобининг таржимаси устида ишламоқда.\nЛев Толстой асарлари билан ўзбек китобхонларини таништиришда шоир Уйғун, таржимон Холида Аҳророва ва бошқалар ҳам самарали меҳнат қилдилар. Ҳозирги кунда Толстойнинг «Ҳожимурод» повести, «Севастополь ҳикоялари», «Болалик», «Ўсмирлик», «Ёшлик» автобиографик трилогияси, «Казаклар» повести, «Уч ўлим», «Хўжайин ва хизматкор» ва бошқа жуда кўп ҳикоялари ўзбек китобхонларининг севимли асарларига айланди.\nТолстойнинг болаларга бағишлаб ёзган асарлари ҳам кичкинтойларимизга маънавий озиқ бўлмоқда. Унинг «Жониворлар ҳақида ҳикоялар» тўплами 1936 йилдаёқ босилиб чиқди. Кейинги йилларда «Икки ўртоқ», «Сакраш», «Акула», «Бургут», «Бўри билан ит» ва бошқа кўпгина ҳикоялари қайта-қайта нашр қилинди.\nЛев Толстойнинг ижоди Ўзбекистон театр санъатинииг равнақига ҳам самарали таъсир кўрсатди. Унинг «Тирик мурда» ва «Зулмат ҳокимлиги» каби драмалари ўзбек тилига таржима қилинди. «Уруш ва тинчлик» ва «Анна Каренина» асарлари асосида ишланган инсенировка рус театрлари томонидан республикамиз томошабинларпга кўрсатилмоқда.\nЎзбек ёзувчилари Толстой, Пушкин, Лермонтов ва бошқа рус адабиёти асарларининг ўзбек тилига таржима қилиш жараёиида улардан жуда кўп нарсаларни ўргандилар. Рус классик ёзувчиларининг ижоди ўзбек совет ёзувчилари учун бадиий маҳоратни эгаллашда катта мактаб бўлди. Абдулла Қаҳҳор ва Мирзакалон Исмоилий ўз таржимонлик фаолиятларида улуғ санъаткорнинг ижодий тажрибасини ўзлаштириш билан бирга ўзлари ҳам йирик прозаик асарлар яратдилар. Абдулла Қаҳҳорнинг «Қўшчинор чироқлари», «Синчалак» ва Мирзакалон Исмоилийнинг «Фарғона тонг отгунча» асарлари бунинг яққол далилидир. Ўзбек прозасининг йирик жанрлар ҳисобига ривожланишида Лев Толстой традицияларинипг таъси-ри кўзга ташланиб туради.\nЛев Николаевич Толстойнинг сўнмас даҳоси В. И. Ленинни ҳамиша ҳайратга солар эди. В. И. Ленин бу мутафаккир адибнинг фавқулодда истеъдодига катта ҳурмат билан қарар эди, М. Горькийнинг хотирлашига кўра, «Уруш ва тинчлик» романининг ўтли саҳифаларидан бениҳоя таъсирланган Ленин Л. Н. Толстой тўғрисида бундай деган эди: «Қандай зот-а? Қандай туғма инсон. Мана буни санъаткор дейдилар… Яна, биласизми, кишини нима ҳайратга солади? Адабиётда шу графга қадар чинакам санъаткордан асар ҳам йўқ эди. Европадаги қайси ёзувчини у билан ёнма-ён қўйиш мумкин?.. Ҳеч кимни».\nЖаҳон адабиётида Толстой билан беллашадиган бирон буюк санъаткорни топиш чиндан ҳам амри маҳол. Унинг катта маҳорат билан яратилган асарлари гарчи кечмишнинг адабий меросини ташкил этса ҳам, улар ўз моҳиятлари билан келажагимиз учун ёт бўлолмайди. Унинг асарлари келажакка ҳам мансуб.\nЛ. Н. Толстой ана шу тарзда, фавқулодда истеъдод эгаси, устод ва доҳий адиб сифатида ўзбек халқининг орасига, ўзбек адабиётига кириб келди. Ўзбек прозасининг тараққиёт йўлини — унинг шаклланиши ва равнақини рус классик адабиётининг буюк намояндалари қаторида Толстой асарларининг таъсирисиз, Толстой прозасининг энг илғор ва энг юксак традицияларисиз тасаввур этиш мумкин эмас. Толстойнинг моҳир қаламига мансуб бўлган жаҳон маданияти хазинасининг энг асл дурдоналари барча ўзбек ёзувчилари учун чинакам маҳорат мактаби бўлиб келди. Садриддин Айний ва Абдулла Қодирий, Ойбек ва Шароф Рашидов, Абдулла Қаҳҳор ва Яшин сингари йирик сўз усталаримизнинг истеъдоди, уларнинг ёзувчилик маҳоратлари ана шу мактабда шаклланди.\nТолстой ўз даврининг тарихий-бадиий обидасини яратди. Унинг асарларида катта санъат билан тасвирланган кишилар — жонли, ҳаётий, доимо ҳаракатчандир. Биз уларнинг барча қирраларини — ҳар томонламаликларини, чунончи — олий туйғулари билан бирга тубан ниятлари, эзгу интилишлари билан бирга хунук хатти-ҳаракатларини кўрамиз. Уларнинг кулгулари, қувончлари, кўз ёшлари ва оғир кечинмаларининг гувоҳи бўламиз. Кўзимиз олдида дард чекаётган кишига қайғудош бўлгандек, бу кишиларнинг кўз ёшини кўриб, астойдил эзиламиз, уларнинг кулгисига ва қувончига шерик бўламиз.\nТолстойнинг инсон образини шу қадар моҳирлик билан чизиши унинг бадиий маҳоратига мансуб бўлган муҳим хусусиятларидан биридир. Ўзбек ёзувчиларининг Толстой ижодий меросига такрор ва такрор мурожаат этишининг боиси ҳам шунда.\nЁзувчи Абдулла Қаҳҳорнинг ижодий биографиясида Л. Н. Толстойнинг роли бениҳоя катта бўлди. У Толстой асарларини тинмай ўрганди, унинг характер яратиш масалалари билан боғлааган хусусиятларини, ижодий услубини эгаллашга интилди. «Бунинг натижаси жуда тез кўринди, — дейди Абдулла Қаҳҳор, — шундан кейин ёзган ҳикояларим олдинги езган ҳикояларимдан жуда катта фарқ қилиб, танқиднинг баҳосига кўра, бу ҳикояларда «ёрқин чизилган образлар» пайдо бўлди».\nБу Толстойнинг ўзбек адабиётининг равнақига кўрсатган самарали таъсири тўғрисида ўзбек адибларининг Абдулла Қаҳҳор тили бнлан айтган сўзлари. Чиндан ҳам биз — ўзбек ёзувчилари Толстой даҳоси олдида миннатдормиз.\nТолстойнинг қандай қилиб ўқувчини қаҳрамонларнинг ички дунёсига бевосита олиб киришини ҳамда ҳаётни тасвирлашга қаратилган асосий приёмларини ўрганиш ўзбек ёзувчиларининг ҳаётнинг ҳаққоний ифодасини яратувчи асарлар вужудга келтиришларига ёрдам берди.\nЛев Толстой барча жаҳон ёзувчилари учун адабий мактабдир. Бизнинг адабиётимиз ижод сирларини, маҳорат калитини, янги кишининг сиймосини яратиш учун киришар экан, лозим бўлган маҳоратни шу мактабдан олади.\nТолстой ҳеч қачон қаримайди. У шундай доҳий санъаткорларданки, унинг ҳар бир сўзи биз учун ўгитдир. Унинг ижоди худди бир чашма. У ҳар доим мавж уради. Биз бу чашмага тез-тез, такрор ва такрор мурожаат этамиз. Гўё, вазаримизда, шу чашманинг сувидек зумрад ва мусаффо оби ҳаёт йўқдек.\n“Ўзбекистон маданияти”, 1960 йил 19 ноябрь\n← Аввалги Аввалги Кенгесбой Каримов (1948)\nКейинги → Кейинги: Турғун Пўлат (1928-1974)


Қибрайлик “хонадонлар ўғриси” суднинг қора курсисидан жой олди\n13:12 / 28.04.2016\nТошкент шаҳрида жойлашган кафелардан бирида кўнгилхушлик қилган Ғулом (исм-шарифи ўзгартирилган) у ердан чиқиб уйи томон йўл олди. У йўлда кета туриб, бир уйга кўзи тушди, деразаси очиқ. Хонадаги тумбочка устида “iPhone-5s” русумли уяли алоқа телефонини қувватлантиргичдан суғуриб олди ва тумбочканинг тортмасини очди. У ерда АҚШ долларлари ва пулларни олди. Секингина яна дераза орқали чиқиб, уйига — Қибрай тумани томон жуфтакни ростлади. Бу ҳақда “Огоҳ” нашри ёзмоқда.\nЎғирлаб олган “iPhone-5s” телефонини бир кишига 400 000 сўмга сотиб юборди.\nНоябрь ойининг бошлари эди. Туманнинг Улуғбек шаҳарчасига келиб, хонадонларнинг бирига яширинча кириб, “Lenovo” русумли ноутбук, бир дона «Nokia», икки дона “Samsung” русумли уяли алоқа телефонлари, бир дона аёллар тилла узуги, тилла занжир, кумушдан ясалган аёллар узуги ва 30 000 сўм пулларни олиб чиқиб кетади.\nОрадан икки уч-кун ўтиб, тахминан тунги соат иккиларда таниши – ўзи тенги Фахриддин билан тумандаги хонадонларнинг биридан “iPhone-5s” русумли уяли алоқа телефони, “Samsung” русумли планшет, эркаклар тилла соати, тилладан ясалган эркаклар ва аёллар никоҳ узуклари, “НТС” русумли уяли алоқа телефони, 200 000 сўм пул, 100 АҚШ доллари ва 100 евро миқдоридаги пулларни олиб, “қуённинг расмини чизишади”.\nОхирги “ов”дан уч кун ўтиб, Ғулом шериги Фахриддин ва яна бир ҳамтовоқлари – Эргаш исмли бола билан Мирзо Улуғбек тумани Улуғбек шаҳарчасига келишади.\nУ ердан “Nokia N97”, “Samsung La'Fleur” ва “Samsung Slider” русумли уяли алоқа телефонлари, “HP” русумли ноутбук ҳамда аёллар сумкаси ичида бўлган 360 000 сўм пулларни олиб чиқди. Тергов давомида ушбу шахслар барча қилмишларини тан олди. Улар қонун ҳукмига топширилди. Зеро, қонун қинғирликни кечирмайди.


Андижон шаҳрида вилоят ва туманлар ҳокимлари, давлат идоралари раҳбарлари, маҳаллий кенгаш депутатлари, жамоатчилик фаоллари иштирокида йиғилиш бўлиб ўтди.\nПрезидент Шавкат Мирзиёев Андижон вилоятининг бугунги ҳолатига баҳо бериб, уни ҳар томонлама ривожлантириш вазифалари ҳақида сўзлади.\n«Андижонга келишимиздан мақсад - одамларнинг дардини таҳлил қилиб, аниқ режаларни белгилаш, аҳоли жон бошига даромадни ошириш, маҳаллаларда шароитни яхшилаш. Ҳамма натижаларга танқидий қарашимиз керак. Андижоннинг бирини икки қилиш учун яна қандай «ўсиш нуқталари» бор, одамларни қийнаётган нима муаммолар бор, деб савол қўйиб, уларга чора топиш зарур. Бунинг учун ижро органи раҳбарлари ва маҳаллий депутатлар дунёқарашини ўзгартириши керак. Агар улар дунёқарашини ўзгартириб, фидойи бўлиб ишласа, ҳамма соҳа ўзгаради», деди президент.\nПрезидент Андижон вилояти аҳолисининг турмуш шароитларини яхшилаш, ижтимоий инфратузилмани ривожлантириш масалаларига алоҳида эътибор қаратди.\nKun.uz мухбири хабар беришича, президент андижонлик 100 нафар хотин-қиз учун контракт тўлови вилоят ҳокимлиги, 50 нафари учун эса олий ўқув юртлари томонидан тўлаб берилишини маълум қилган.\n«Вилоятда 18-30 ёшда бўлган 568 мингдан зиёд ёшларнинг 42 минг нафари «Ёшлар дафтари»га киритилган. Бугунги кунда «Ёшлар дафтари»да қолган 8,5 минг нафар ва бу йил мактабни битириб, меҳнат бозорига кириб келадиган 36 мингдан зиёд ёшларнинг бандлигини таъминлаш керак.\n10 минг 241 нафар ёшларнинг тадбиркорлик лойиҳаларига 211 миллиард сўм кредит ажратишни таъминлаш зарур. Туман (шаҳар)лар кесимида «Ёшлар жамғармаси»да 17 миллиард сўм маблағ шакллантириб, 15 минг нафар ёшларнинг муаммосини ҳал этишга йўналтирилсин.\nВилоятда «Аёллар дафтари»га киритилган 29,5 минг нафар хотин-қизнинг деярли барчасига амалий ёрдам берилган. Жумладан, оғир турмуш шароитида яшаётган, уй-жойга муҳтож 48 нафар хотин-қизга уй-жой берилган.\n1 июлдан бошлаб, вилоятдаги барча хотин-қизларнинг аҳволини қайтадан ўрганиб, «Аёллар дафтари»ни янгидан шакллантириш зарур. Хотин-қизларни қўллаб-қувватлаш жамғармаси ҳисобидан, турмуш шароити оғир 132 нафар аёлга уй-жой олишда бошланғич бадал тўлаб беришни таъминлансин.\n2021-2022 ўқув йилида олийгоҳга кирган, ота-онасидан бири ёки турмуш ўртоғи вафот этган эҳтиёжманд 100 нафар хотин-қиз учун контракт тўловини вилоят ҳокимлиги, 50 нафари учун эса олий ўқув юртлари томонидан тўлаб беришни таъминлансин», деган давлат раҳбари.\nПрезидент вилоят саноат истиқболлари ҳақида тўхталди.\n«Вилоятда металлургия заводи қурилиши лойиҳасини тайёрлаш лозим. Тошкентда завод қурдик, нега Андижонда қурмаслигимиз керак? Майли, Тошкентдагидек катта бўлмасин, кичикроқ бўлсин. Лекин Андижон аҳли ҳам саноат кенгаяётганини ҳис қилиши керак. Вақти келиб, бу заводлар ишга тушишига ишонаман.\nМана, йиғилишда ёшларимиз ўтирибди, уларда ҳам қатор саволлар бор. Биз уларнинг келажагига лойиқ лойиҳалар устида ҳозирдан ишлашимиз лозим», деди давлат раҳбари.


Илҳом Мўминжонов: Дерби қизиқарли ўтди\n20 август, 2017, 01:05\nФарғонада бўлиб ўтган “Нефтчи” ҳамда “Навбаҳор” (1:1) жамоалари ўртасидаги баҳсдан сўнг меҳмонлар бош мураббийи Илҳом Мўминжонов ўз фикрлари билан ўртоқлашди. Бу ҳақда “Нефтчи” матбуот хизмати хабар бермоқда,\n“Бугун қизиқ дерби бўлди. Дуранга мос беллашув ўтказилди. Ўйин мухлисларга ҳам ёқди деб ўйлайман. Учрашув давомида хавфли вазиятлар кўп бўлмади.\nБиринчи голдан сўнг “Нефтчи” шу ҳисобни ушлаб қолиш учун ўйнашини билардик. Шу сабабли гарчи мағлуб бўлаётган бўлсакда ўзимизда куч топиб олдинга интилдик ва вазифани уддаладик. Намангандан келган мухлисларга раҳмат.\nАйни пайтда Рўзимбой Аҳмедов юқори формада шу сабабли охирги баҳсларда асосий таркибда унга имконият беряпман”, – деди Мўминжонов


Ҳабиб: отамнинг зали ўзбекистонлик ММА жангчилари учун ҳамиша очиқ - 02.12.2020, Sputnik Ўзбекистон\nҲабиб: отамнинг зали ўзбекистонлик ММА жангчилари учун ҳамиша очиқ\nUFC бўйича мутлақ жаҳон чемпиони, таниқли россиялик жангчи Ҳабиб Нурмагомедов Тошкентда матбуот анжуманини ўтказди. 02.12.2020, Sputnik Ўзбекистон\nўзбекистон, ҳабиб нурмагомедов, мултимедиа\n13:51 02.12.2020 (янгиланди: 13:53 02.12.2020)\nUFC бўйича мутлақ жаҳон чемпиони, таниқли россиялик жангчи Ҳабиб Нурмагомедов Тошкентда матбуот анжуманини ўтказди.\nҲабиб Нурмагомедов Тошкентдаги матбуот анжуманида ўзбекистонлик аралаш яккакураш жангчиларининг тайёрланиш даражасига юқори баҳо берди.\n“Сизда эркин кураш, дзюдо, кураш мактаблари ҳамиша кучли бўлган, бугун сиз боксда жаҳон етакчиларисиз. Буларнинг барчаси ММА каби спорт турларининг мажмуасидир. Сўнгги уч-тўрт йил ичида бу спорт турида сизларда катта ривожланишни кузатаётганим тасодифий эмас. Бирданига бир неча жангчи профессионал лига, жумладан, GFCда иштирок этмоқда. Ўйлайманки, жангчиларингизда барча имконият бор ва улар катта натижаларга эришишади”, - деди Нурмагомедов.\n1 Декабр 2020, 15:17\nСпортчининг сўзларига кўра, ҳар бир жангчининг шаклланишида унинг мураббийи муҳим роль ўйнайди. Ҳабибнинг ўзи отаси Абдулманап Нурмагомедов раҳбарлиги остида жанг сирларини ўрганган ва тарбияланган. У бугунги кунда Ўзбекистонда унвон ва мукофот учун курашишга қодир ҳақиқий профессионалларни тайёрлашга имкон берадиган мустаҳкам мураббийлик гуруҳи шаклланганини таъкидлади.\n“Халқаро йиғинлар амалиёти ҳақида тўхталсак, биз фақат мамнун бўламиз. Бошқа шаҳар ва залга келиш, у ерда икки-уч ҳафта машғулот ўтказиш, янги рақиблар билан учрашиш спортчи учун жуда фойдалидир. Бу маънода отамнинг зали ёш жангчилар, айниқса, ўзбекистонликлар учун ҳамиша очиқ. Республикадан бизга кўплаб кишилар келишади. Сизларни ҳамиша кутиб қоламиз”, - деди UFC чемпиони.\nҲабиб Нурмагомедов матбуот анжуман давомида ММАни Олимпиадага киритиш унинг кейинги икки йиллик асосий вазифаларидан бири эканини маълум қилган эди. Унинг сўзларига кўра, бу йўналишда аллақачон ишлар олиб борилмоқда.


Пахтакор туманида мамлакатда илк бор «ақлли» оқова тизими ишга тушди\n12:11 / 04.12.2020\nЎзбекистонда биринчи бўлиб Flygt Concertor интеллектли оқава сув насос тизими муваффақиятли ишга туширилди. Мазкур тизим Жиззах вилоятининг Пахтакор туманида йўлга қўйилди.\nБугунги кунда қатор шаҳарлар ва туман марказларида оқова тизими қай даражада? Эски тизим қачон йўлга қўйилган ва қандай ишлаяпти? Бу саволларнинг жавоби соҳада янги тизимнинг аҳамияти қай даражада эканини ойдинлаштиради.\nМисол учун, Пахтакор тумани ҳудудида 1970 йилларда марказий оқoва сув иншоотлари ва тармоқлари қурилиши бошланган. 1980 йиллар бошларида тумандаги кўп қаватли уйлар учун канализация тизими ишга туширилган. Аксарият ҳудудлардаги каби йиллар давомида мазкур тизим эскириб, турли носозликлар кузатила бошлаган.\nТуманда 7 та оқова сувларни ҳайдаш насос станциялари мавжуд бўлиб, шундан 5 таси 40 фоиз қувватда ишлаб келган, қолган 2 таси маиший чиқиндиларга тўлиб, кўмилиб қолганлиги натижасида мутлақо ишламаган.\nЯнги тизим эса соҳани яна тўлиқ оёққа турғазиш билан бир қаторда, тизимни замонавий бошқаришга имкон беради. Шу билан бирга аҳолига сифатли хизмат кўрсатишни кафолатлайди.\nЯнги тизим имкониятлари ҳақида батафсил маълумот бериш мақсадида “Жиззах оқовасув хизмати” масъулияти чекланган жамияти ташкил этган семинар давомида мутахассислар “Smart” технологияси орқали масофадан бошқариладиган ҳамда энергия тежамкорлиги (электр энергиясини олдинги тизимга нисбатан 40 фоизга тежайди) билан ажралиб турувчи “FLYGT” насосларининг иш механизми ҳақида йиғилганларга атрофлича маълумот беришди.\nШвецияда ишлаб чиқарилган “Flugt” концептор насослари бугунги кунда дунёнинг ривожланган мамлакатларида оқова тизимида қўлланилади.\nТизим имкониятлари ҳамда илғор хориж технологияларини фаолиятга татбиқ этиш борасида "Xylem Inc." корпорацияси вакиллари батафсил тўхталиб, томонларни қизиқтирган саволларга жавоб қайтарди.\nБу насослар ақлли (смарт) бўлиб, сув остига ўрнатилиб, насос ишлашига инсон омили деярли таъсир қилмайди. Насослар ўзи автоматик равишда келаётган оқова сувлар миқдорига мос равишда ишга тушиб, ўзи ўчиб, ишчилар 8-10 метр чуқурликка тушиб, ис газидан заҳарланиб, оғир шароитларда ишлашига барҳам берилди.\nЯнги технология нафақат оқова сув тармоғининг янгиланишига, қолаверса, тизимда фаолият юритаётган ходимларнинг ишларини енгиллаштиришга ёрдам беради. Энг муҳими, аҳолининг яшаш шароитини яхшилашга хизмат қилади.\nСеминарда, шунингдек, “Free Line group“ МЧЖ томонидан Ўзбекистонда биринчи маротаба Flygt Concertor интеллектли оқова сув насос тизими муваффақиятли ишга туширилганлиги муносабати билан "Жиззах Сув Таъминоти" МЧЖ раҳбари Зокир Мамарасуловга сертификат топширилди.\n«Жиззах сув таъминоти» МЧЖ матбуот хизмати.\nЖиззахда газ ва свет йўқлигидан халқаро автойўл тўсилди. Аҳоли мурожаатини ўрганиш учун комиссия тузилган\n08:49 / 28.05.2020\nЖиззахда суғориладиган ерда учиш-қўниш йўлаги қурилгани аниқланди\n08:15 / 27.04.2019\nПахтакор туманидаги 34 фермернинг бўйнига 1 млрд 300 млн сўмдан зиёд маблағ қўйилгани сабаби нима?\n18:52 / 16.04.2019\nЖиззах вилоятининг Пахтакор туманида ободонлаштириш ишлари қандай кетмоқда?